title: Sister Flo

text: Sister Flo on alun perin Riihimäeltä kotoisin oleva rockia, folkia ja psykedelia-poppia soittava yhtye, joka esiintyi ja levytti vuodesta 2000 vuoteen 2010. Se julkaisi ensimmäiset äänitteensä omalla Han Soo Voice -levymerkillään. Yhtyeen, Riku Mattilan ja Nick Trianin tuottama läpimurtoalbumi "Tragician's Hat" ilmestyi vuonna 2004 ja yhtye soitti konsertteja niin kotimaan festivaaleilla kuin ulkomaillakin. Vuonna 2007 yhtye siirtyi Fullsteam Recordsille ja julkaisi sen kautta albumin "The Healer". Yhtye ilmoitti hajoamisestaan 5. tammikuuta 2012.


title: TI MSP430

text: MSP430 on Texas Instrumentsin mikrokontrolleriperhe, joka on suunniteltu erityisesti matalan tehonkulutuksen sovelluksiin, kuten esimerkiksi paristokäyttöisiin laitteisiin. MSP430 -sarjan kontrollerit pohjautuvat 16-bittiseen RISC-suorittimeen.


title: TI MSP430

text: MSP430:n matala virrankulutus tekee siitä suositun vaihtoehdon matalan tehonkulutuksen laitteisiin. MSP430-kontrolleria käytetäänkin paljon paristokäyttöisissä mittalaitteissa. Kontrollerin virrankulutus valmiustilassa on alimmillaan vain 0.1 mikroampeeria. MSP430:n huonoja puolia ovat muun muassa ulkoisen muistiväylän puuttuminen ja pieni keskusmuistin koko. Lisäksi prosessorin arkkitehtuuri eroaa muista yleisistä mikrokontrollereista.


title: TI MSP430

text: Prosessorin käyttöä elektroniikkarakentelun harrastajien piirissä on rajoittanut muun muassa se, että käytännössä kaikki MSP430-sarjan mikrokontrollerit ovat saatavilla vain pintaliitoskotelossa. Poikkeuksen muodostavat MSP430G2 tuoteperhe ja malli MSP430F2013, jotka ovat saatavilla myös perinteiseen DIP-koteloon pakattuna.


title: Zoom (sarjakuvalehti)

text: Zoom oli vuosina 1973–1974 Suomessa ilmestynyt sarjakuvalehti. Julkaisijana oli Sanoma Osakeyhtiö. Zoom alkoi lokakuussa 1973 ja päättyi vuoden 1974 joulukuussa. Vuonna 1974 julkaistiin myös 14 Zoom-albumia. Zoom-niminen suklaapatukka oli markkinoilla jo aikaisemmin. Patukan mainos oli Zoom-lehden ensimmäisessä numerossa.


title: Zoom (sarjakuvalehti)

text: Zoomissa ilmestyivät jatkosarjoina jo ennestään lukijoille tutut Asterix sekä Tintti, ja myös myöhemmin suosituksi tulleet Blueberry ja Valerian.


title: Zoom (sarjakuvalehti)

text: Kaikki Zoomin sarjakuvat olivat belgialaista ja ranskalaista materiaalia, Dargaud- ja Lombard-yhtiöiden kustantamia.


title: Zoom (sarjakuvalehti)

text: Zoomin päätoimittajana toimi Mary A. Wuorio, joka kirjoitti maineikkaat pääkirjoitukset useimpiin numeroihin.


title: Zoom (sarjakuvalehti)

text: Zoom oli vastine belgialaiselle Tintin-lehdelle. Zoomia julkaistiin yhteispainatuksena saksalaisen Zackin kanssa.


title: Airs baroques français

text: Airs baroques français on sopraano Patricia Petibonin resitaalilevy, joka ilmestyi vuonna 2003. Se sisältää barokkiooppera-aarioita vuosilta 1686–1755, vahvimmin edustettuna säveltäjistä on Jean-Philippe Rameau. Albumilla soittaa vanhaan musiikkiin erikoistunut orkesteri Les Folies Françoises, johtajanaan Patrick Cohën-Akenine


title: Venäjän jalkapallon 1. divisioona

text: Venäjän jalkapallon 1. divisioona () on Venäjän jalkapallon toiseksi korkein sarjataso. Sarja toimii PFL:n eli Venäjän jalkapallon ammattilaisliigan alaisuudessa ja on sen korkein sarjataso. Sarjassa pelaa 22 joukkuetta. Kauden päätteeksi kaksi parasta joukkuetta nousee pääsarjatasolle valioliigaan ja viisi viimeistä putoavat 2. divisioonaan.


title: Viola Turpeinen

text: Viola Turpeinen (15. marraskuuta 1909 Champion, Michigan – 26. joulukuuta 1958 Lake Worth, Florida) oli amerikansuomalainen muusikko. Häntä pidetään yhtenä maailman parhaimmista naishanuristeista. Hän oli erityisen taitava polkkien soittaja.


title: Viola Turpeinen

text: Viola Turpeinen opiskeli harmonikansoittoa 14-vuotiaasta alkaen erään amerikanitalialaisen muusikon johdolla. Hänen ensimmäinen soittokumppaninsa vuodesta 1926 lähtien oli Elimäeltä kotoisin ollut, häntä itseään lähes 20 vuotta vanhempi, viulua ja banjoa soittanut John (Jukka) Rosendahl, jonka kanssa hän teki vuonna 1928 ensimmäiset levytyksensä Columbia Records -levy-yhtiölle. Kaksikko esiintyi yhdessä muun muassa Illinois'n, Ohion ja Massachusettsin osavaltioissa, New Yorkissa sekä Kanadan suomalaisalueilla. Turpeisesta tuli pian niin kuuluisa, että häntä mainostettiin "American hanuriprinsessana". Turpeisen mainetta kuvasti myös se, että hän sai jatkaa levyttämistä lamavuosinakin, jolloin miltei kaikki muut siirtolaistaustaiset muusikot joutuivat lopettamaan uransa. Laulaja ja kuplettien tekijä Antti Syrjäniemi ihastui Turpeisen soittoon niin, että hän omisti tälle vuonna 1929 levyttämänsä laulun "Viola Turpeinen tanssit kiipillä". Viola Turpeisen ja Jukka Rosendahlin yhteistyö päättyi Rosendahlin tapaturmaiseen kuolemaan vuonna 1932.


title: Viola Turpeinen

text: Turpeinen oli tiettävästi maailman ensimmäinen harmonikkasoololevytyksiä taltioinut nainen. Turpeisen levytyksiä ja sävellyksiä on uudelleenjulkaistu cd-levyinä nimellä "American hanuriprinsessa". Tunnetuin kappale lienee Turpeisen aviomiehen ja yhtyeen rumpalin ja trumpetistin William Syrjälän sanoittama Unelma-valssi. Turpeinen ja Syrjälä levyttivät suomalaista tanssimusiikkia ahkerasti pitkin 1940-lukua ja he tekivät viimeiset levytyksensä vuonna 1952. 1940-luvulla Turpeinen sai kilpailijakseen toisen nopeasti mainetta saavuttaneen harmonikansoittajan, suomenruotsalaisten siirtolaisten pojan Walter Erikssonin.


title: Viola Turpeinen

text: Hänen äitinsä Signe Viitala oli amerikansuomalainen ja isä Jalo Turpeinen suomalainen Kinnulasta Keski-Suomesta. He vaikuttivat Pohjois-Michiganin kaivosyhteisöissä.


title: Viola Turpeinen

text: Viola Turpeinen kuoli syöpään vuonna 1958, mutta William Syrjälä jatkoi omaa uraansa Floridassa 1990-luvulle saakka. Turpeisen ja Syrjälän tuhkat on haudattu yhdessä 1993 Shell Laken hautausmaahan Wisconsiniin.


title: Kölinlasku

text: Kölinlaskulla () tarkoitetaan laivan rakennuksen aloittamista telakalla - tarkemmin kölin rungon perusrakenteiden valmistumista. Kölinlaskua voidaan juhlistaa juhlatilaisuudella.


title: Vili Savolainen

text: Vili Savolainen (s. 25. lokakuuta 1985 Helsinki) on suomalainen entinen jalkapalloilija. Hän pelasi keskikentän pohjalla tai keskuspuolustajana.


title: Vili Savolainen

text: Savolainen aloitti jalkapallon pelaamisen 5-vuotiaana Helsingin Jalkapalloklubin Kannelmäen juniorijoukkueessa. Hän on pelannut seuran edustusjoukkueessa kaudesta 2003 lähtien, jolloin hän oli vasta 17-vuotias. Talvella 2007 hän oli englantilaisen Coventry Cityn testattavana, mutta valmentajan vaihtuminen vei mahdollisuudet siirtoon. Keväällä 2007 ilmoitettiin Savolaisen tehneen yhden vuoden jatkosopimuksen HJK:n kanssa. Alkukauden 2007 hän joutui pelaamaan puolustajana loukkaantumisten takia. Savolainen allekirjoitti syksyllä 2007 kahden vuoden sopimuksen Tampere Unitedin kanssa. Savolaisen veli Juska Savolainen pelasi myös Unitedissa, mutta siirtyi tammikuussa 2008 norjalaiseen Rosenborgiin.


title: Vili Savolainen

text: Savolainen edusti Suomea maajoukkuetasolla kaikissa ikäluokissa. Hän pelasi yhteensä 35 poikamaaottelua, joissa hän teki yhden maalin. Nuorten maajoukkueessa hän esiintyi kolmesti. Savolainen oli mukana alle 17-vuotiaiden Tanskassa pidetyssä EM-lopputurnauksessa vuonna 2002.


title: Ville Wallén

text: Ville Wallén (s. 26. kesäkuuta 1976 Vantaa) on suomalainen entinen jalkapallomaalivahti.


title: Ville Wallén

text: Wallén toimi Veikkausliigassa pelaavan Helsingin Jalkapalloklubin ykkösmaalivahtina. Hän on edustanut liigassa myös FC Lahtea ja Rovaniemen Palloseuraa. Lisäksi Wallén on pelannut Ykköstä ja Kakkosta FC Hongassa, FC Jokereissa ja Atlantiksessa. Wallén on voittanut HJK:ssa seitsemän Suomen mestaruutta, vuosina 2003, 2009, 2010, 2011, 2012, ja 2013. Lisäksi hän on voittanut Suomen Cupin vuosina 2000, 2003, 2006, 2008 ja 2011 .


title: Ville Wallén

text: Palattuaan HJK:n maalille kaudeksi 2005 Wallén toimi seuran ykkösmaalivahtina ja seuran kapteenina. Wallén pelasi lähes kaikki liigaottelut siitä lähtien ja kaikkiaan hänelle kertyi yhteensä 257 liigaottelua. Kauden 2011 päätteeksi Wallén palkittiin kauden parhaana maalivahtina. Nykyisin Wallén toimii HJK:n maalivahtivalmentajana.


title: Ville Wallén

text: Wallén on pelannut kaksi ottelua Suomen futsalmaajoukkueessa.


title: Niilo Tammisalo

text: Niilo Tammisalo (alkuaan Ekbom, 15. lokakuuta 1894 Helsinki – 5. helmikuuta 1982) oli monipuolinen suomalainen urheiluvaikuttaja.


title: Niilo Tammisalo

text: Tammisalo pelasi jalkapalloa maalivahtina Helsingin Jalkapalloklubissa 1911–1926. Hän toimi Suomen jalkapallomaajoukkueen päävalmentajana 1938–1939 ja 1946. Hänen on mainittu olleen ensimmäinen suomalaismaalivahti, joka osasi nyrkkeillä pallon pois maalilta. Hän pelasi myös koko uransa ajan silmälasit päässä, koska piilolaseja vasta kehitettiin siihen aikaan.


title: Niilo Tammisalo

text: Pelaajauransa päätettyään Tammisalo keskittyi valmennukseen, koulutukseen ja järjestötyöhön. Hän kirjoitti jalkapallon opaskirjoja. Hän oli myös monipuolinen palloilumies. Sen lisäksi, että hän oli pelannut maajoukkuetasolla jalkapalloa, jääpalloa ja jääkiekkoa, hän oli myös kansainvälinen erotuomari kyseisissä lajeissa. Hän toimi valmentaja- ja erotuomarikouluttajana Suomen Palloliitossa vuosina 1922–1947. Tammisalo oli Tampereen Ilveksen ensimmäinen puheenjohtaja, kapteeni ja valmentaja, sekä yksi seuran perustajista. Siviiliammatiltaan Tammisalo oli voimistelun lehtori ja urheilunopettaja Helsingin yliopiston voimistelulaitoksessa.


title: Aatos Lehtonen

text: Aatos Ensio Lehtonen (15. helmikuuta 1914 Helsinki – 10. huhtikuuta 2005 Hyvinkää) oli suomalainen jalkapalloilija ja jalkapallovalmentaja. Hän valmensi Suomen jalkapallomaajoukkuetta 1947–1955 ja 1959–1961. Välissä hän luotsasi Helsingin Jalkapalloklubia vuosina 1956–1958.


title: Aatos Lehtonen

text: Aktiivivuosina Lehtosen pelipaikkana oli keskushyökkääjä ja hän tuli tunnetuksi hyvänä maalintekijänä. Lopettaessaan uransa vuonna 1947 hän johti SM-sarjan maalitilastoa 109 maalilla. Parhaana kautenaan 1937 hän teki 25 maalia 14 ottelussa (ottelua kohti 1,78 maalia), enemmän kuin kukaan muu SM-sarjan tai liigan historiassa. Kukaan muu ei ole myöskään voittanut maalikuninkuutta viidesti.


title: Aatos Lehtonen

text: Jalkapallon lisäksi Lehtonen pelasi jääpalloa, käsipalloa ja koripalloa. Jääpallossa hän oli voittamassa Suomen mestaruutta vuonna 1937. HJK:ssa hän voitti jalkapallon Suomen mestaruuden vuosina 1936 ja 1938.


title: Aatos Lehtonen

text: Vuonna 1947 Lehtonen suoritti liikunnanohjaajan tutkinnon. Hän toimi vuosina 1956–1960 ja vuonna 1965 Suomen liikunnanohjaajien liiton puheenjohtajana.


title: Aatos Lehtonen

text: Lehtonen oli Suomen jalkapallomaajoukkueen ensimmäinen päätoiminen suomalainen valmentaja vuosina 1947–1955. Päävalmentajana hän lisäsi joukkueiden harjoittelumääriä merkittävästi, mikä johti parantuneisiin tuloksiin. Vuosina 1959–1961 hän oli maajoukkueen sivutoiminen päävalmentaja.


title: Aatos Lehtonen

text: Siviiliammatiltaan Lehtonen oli konepajatyöläinen (1934–1946). Vuosina 1956–1977 Lehtonen työskenteli Valtion rautateiden urheilutoimenjohtajana.


title: Gábor Obitz

text: Gábor Obitz (18. tammikuuta 1899 – 20. maaliskuuta 1953) oli Suomen jalkapallomaajoukkueen unkarilainen päävalmentaja vuonna 1939. Hän valmensi joukkuetta vain kuudessa maaottelussa, joista tuloksena oli viisi tappiota ja yksi voitto. Obitz oli entinen mestaripelaaja (15 A-maaottelua) ja hän oli valmentanut joukkueita Romaniassa, Turkissa, Jugoslaviassa ja Tšekkoslovakiassa. Hänen valmennuspestinsä päättyi sodan käynnistymisen myötä kun normaali jalkapallotoiminta kävi mahdottomaksi.


title: Sap

text: Sap on Alice in Chainsin EP-levy, joka julkaistiin 21. maaliskuuta 1992.


title: Sap

text: Albumi nimettiin rumpali Sean Kinneyn näkemän unen jälkeen, kun EP oli nauhoitettu. Unessa yhtyeen jäsenet ovat lehdistötilaisuudessa ja vahvistavat nimeksi "Sap". Tämä albumin kevyemmän soundin syytä.


title: Sap

text: EP julkaistiin uudelleen vuonna 1994 rajoitettuna tupla-vinyylinä "Jar of Flies" -EP:n kanssa.


title: Sap

text: "Sap" uudelleenjulkaistiin vielä kerran vuonna 1995 , jolloin mukana olivat sanoitukset sekä hieman erilainen kansitaide.


title: Sap

text: EP:n kappaleesta "Got Me Wrong" tuli hyvin tunnettu Alice in Chains -kappale. Kappaleessa "Right Turn" laulavat myös Soundgardenin laulaja Chris Cornell ja Mark Arm Mudhoneystä."Right Turn" on merkitty Alice Mudgardenin kirjoittamaksi. "Love Song" on listaamaton cd:llä.


title: Sap

text: Billboard (Pohjois-Amerikka)


title: Pianokonsertto (Grieg)

text: Edvard Griegin pianokonsertto a-molli op. 16 kuuluu suosituimpiin pianokonserttoihin ja norjalaisen taidemusiikin merkkiteoksiin. Se valmistui vuonna 1868 ja on Griegin ainut valmistunut konsertto.


title: Pianokonsertto (Grieg)

text:
Grieg sävelsi ainoan konserttonsa vuonna 1868, ja teos kantaesitettiin Kööpenhaminassa huhtikuussa 1869. Pianistina toimi norjalainen Edmund Neupert. Säveltäjä teki konserttoon muutoksia ainakin 7 kertaa ennen kuolemaansa. Franz Liszt soitti konsertton 1870 Roomassa ja antoi loistavaa kehua, mutta ehdotti pieniä muutoksia.
Griegin pianokonserttoa verrataan usein Schumannin pianokonserttoon. Molemmat ovat a-mollissa, ja teokset ovat sävellystyyliltään hyvin samankaltaiset. Grieg kuuli Clara Schumannin esittämänä sitä noin vuonna 1858 Leipzigissä, nuorena oppilaana konservatoriossa.


title: Pianokonsertto (Grieg)

text: Kuten valtaosa pianokonsertoista, Griegin pianokonsertto jakautuu kolmeen osaan:


title: Pianokonsertto (Grieg)

text: Soolopianoa säestää suuri orkesteri, joka koostuu kahdesta huilusta, kahdesta oboesta, kahdesta klarinetista, kahdesta fagotista, neljästä käyrätorvesta, kahdesta trumpetista, kolmesta pasuunasta, patarummuista ja jousisoittimista. Tavanomainen esitysaika on noin 30 minuuttia.


title: Pianokonsertto (Grieg)

text: Griegin pianokonsertto on levytetty usein. Alla esimerkkejä tunnetuista levytyksistä.


title: Maisteriohjelma

text:
Maisteriohjelma on ylempään korkeakoulututkintoon johtava ohjelma. Ne ovat usein monitieteellisiä ja ne kestävät yleensä 1,5 - 2 vuotta. Niihin voivat hakea pääsääntöisesti alemman korkeakoulututkinnon, ammattikorkeakoulututkinnon tai muun vastaavantasoisen
tutkinnon tai opinnot kotimaassa tai ulkomailla suorittaneet. Maisteriohjelmiin on erillishaku.


title: Pakoros I

text: Pakoros I (kuoli 38 eaa.) oli parthialainen prinssi, joka ehkä oli isänsä Orodes II:n kanssahallitsija.


title: Pakoros I

text: Pakoros johti sotaretkeä Roomaa vastaan sen jälkeen kun parthialaiset olivat kukistaneet Marcus Licinius Crassuksen Carrhaen taistelussa vuonna 53 eaa. Pakosroksen johtamat joukot valtasivat Syyrian, mutta Gaius Cassius Longinus kukisti hänet ja hän joutui perääntymään.


title: Pakoros I

text: Vuonna 40 eaa. Pakoros liittoutui Quintus Labienuksen kanssa ja hyökkäsi taas Syyriaan (Rooman–Parthian sota (40 eaa.–33 eaa.)). Yhdessä Labienuksen kanssa parthialaiset kukistivat paikallisen roomalaisen päällikön Saxan. Parthialaiset valtasivat pian koko Palestiinan ja osia Vähästä-Aasiasta. Judeassa Pakoros syrjäytti kuningas Hyrkanos II:n ja nimitti tämän veljenpojan Antigonoksen kuninkaaksi.


title: Pakoros I

text: Vuonna 39 eaa. roomalaiset tekivät vastahyökkäyksen Publius Ventidius Bassuksen johdolla. Labienus kuoli taistelussa Taurus-vuorilla. Pakoros hyökkäsi Syyriaan vielä vuonna 38 eaa., mutta kuoli taistelussa.


title: Charles Maurice de Talleyrand

text: Charles Maurice de Talleyrand-Périgord (2. helmikuuta 1754 – 17. toukokuuta 1838) oli ranskalainen diplomaatti, joka toimi Ludvig XVI:n alaisuudessa, Ranskan Suuren vallankumouksen, direktoraatin, konsulaatin ja heinäkuun monarkian aikana. Yksi Euroopan suurimmista diplomaateista tunnettiin usein vain nimellä Talleyrand.


title: Charles Maurice de Talleyrand

text: Talleyrand syntyi aristokraattiseen perheeseen Pariisissa. Jalkavamman vuoksi hän ei voinut lähteä Talleyrandin herttuoiden perinteiselle sotilasuralle, vaan kirkolliselle uralle, johon häntä kannusti hänen setänsä, Reimsin arkkipiispa. Hänet vihittiin papiksi 1779 ja 1780 hänestä tuli kirkon edustaja hoviin. Tässä tehtävässään hän oli laatimassa kirkon omaisuuden inventaariota 1785 ja puolusti kirkon ikiaikaisia oikeuksia. Vuonna 1789 maallisena tunnettu Talleyrand nimitettiin Autunin piispaksi suvun vaikutusvallan ansiosta.


title: Charles Maurice de Talleyrand

text: Vuoden 1789 valtiopäivillä hän edusti kirkkoa ja ensimmäistä säätyä. Talleyrand tuki vallankumousta ja toimi Mirabeaun kanssa kirkon omaisuuden maallistamiseksi. Hän osallistui ihmisoikeuksien julistuksen kirjoittamiseen ja ehdotti kirkon alistamista valtiolle ("Constitution civile du clergé") ja otti vastaan valan kahdelta ensimmäiseltä perustuslailliselta piispalta, vaikka joutuikin itse eroamaan paavi Pius VI:n julistettua hänet kirkonkiroukseen.


title: Charles Maurice de Talleyrand

text: Vuonna 1792 hänet lähetettiin kahdeksi Isoon-Britanniaan sodan välttämiseksi. Hän lähti Englantiin toisen kerran juuri syyskuun verilöylyjen alkaessa, mutta kieltäytyi émigrén statuksesta. Hänen aristokraattisen syntyperänsä vuoksi kansalliskokous julisti hänet pidätettäväksi joulukuussa 1792. Pitt puolestaan karkotti hänet Englannista maaliskuussa 1794 ja hänen täytyi matkustaa Yhdysvaltoihin, jossa hän pysyi kunnes palasi Ranskaan 1796.


title: Charles Maurice de Talleyrand

text: 9. termidoria vallankaappauksen ja Robespierren vallan kaatumisen jälkeen Talleyrand kampanjoi paluunsa puolesta ystäviensä välityksellä. Hänet poistettiin émigré-luettelosta ja hän palasi Ranskaan syyskuun 25. 1796. Vuonna 1797 hänet nimitettiin direktoraatin ulkoministeriksi. Hän näki Napoleonin uran etenemisen mahdollisuudet Italian 1796/1797 sotaretken aikana ja kirjoitti tälle kirjeitä ja ystävystyi hänen kanssaan. Hän vastusti Venetsian tasavallan lopettamista, mutta onnitteli silti Napoleonia kun rauha Itävallan kanssa saavutettiin. Napoleonin veljen Lucien Bonaparten kanssa hän oli tärkeässä osassa 18. brumairen vallankaappauksessa 1799 ja Napoleon teki hänestä pian ulkoministerinsä, vaikka he olivatkin harvoin samaa mieltä ulkopolitiikasta. Myös paavi vapautti hänet kirkonkirouksesta.


title: Charles Maurice de Talleyrand

text: Direktoraatin aikana tapahtui ns. XYZ-skandaali Yhdysvaltain kanssa, kun maaliskuussa 1797 rauhaa neuvottelemaan saapuneet Yhdysvaltain edustajat kieltäytyivät maksamasta 250 000$ ulkoministerille ja 12 miljoonaa dollaria lainaa Ranskalle neuvottelujen jatkamiseksi. Tämä ajoi Ranskan ja Yhdysvallat lähes sodan partaalle ja laivastot taistelivatkin Karibialla ja Pohjois-Amerikan rannikolla. Ennen vuoden 1800 Mortefontainen sopimuksen allekirjoittamista.


title: Charles Maurice de Talleyrand

text: Maaliskuussa 1804 Talleyrand oli mahdollisesti mukana Bourbon-suvun Louis Antoine de Bourbon-Condén kaappauksessa ja teloituksessa, mikä johti ulkomailla Napoleonin vallan oikeutuksen heikkenemiseen. Napoleon syytti häntä tapauksestaja syytöksiin yhtyi myös Chateaubriand.


title: Charles Maurice de Talleyrand

text: Toukokuussa 1804 Napoleon nimitti Talleyrandin suurkamariherraksi ja keisarikunnan varaelektoriksi. Vuonna 1806 hänestä tehtiin Beneventon ruhtinas (tai Bénévent). Hän oli Tilsitin rauhan Preussin tylyä kohtelua vastaan ja lohdutteli Preussin kuningatarta, mikä paransi hänen mainettaan Euroopan hoveissa. Hän erosi ulkoministerin virasta 1809 vastustaessaan Ranskan–Venäjän liittoa ja erimielisyydet keisarin kanssa kärjistyivät kulminoituen Napoleonin Venäjän-retken johdosta 1812. Hän otti osaa Erfurtin konferenssiin ja sanotaan Aleksanteri I:n muuttaneen mielipidettään Napoleonista Talleyrandin ansiosta. Aleksanteri pelkäsi Ranskan mahtia, mutta ihaili maan moderneja instituutioita ja tahtoi uudistaa maataan. Talleyrandin väitetään vakuuttaneen Aleksanterille Napoleonin olevan uhka Euroopalle ja Venäjän tulisi vastustaa tätä.


title: Charles Maurice de Talleyrand

text: Talleyrand alkoi hyväksyä lahjuksia vihamielisiltä mailta, Venäjältä ja Itävallalta Napoleonin salaisuuksia vastaan. Hän kyllästyi Napoleonin jatkuvaan vallanhimoon ja pelkäsi tämän ajavan Ranskan perikatoon. Hänen kampanjointinsa Espanjan sotaa vastaan sai Napoleonin vakuuttuneeksi että Talleyrand juoni häntä vastaan. Napoleon ei kuitenkaan toiminut häntä vastaan, koska ei pitänyt sitä vaivan arvoisena ja nimitti Talleyrandia "paskaksi silkkisukassa" ("la merde dans un bas de soie").


title: Charles Maurice de Talleyrand

text: Kun Napoleonin oli syösty vallasta ja Ludvig XVIII astui valtaistuimelle huhtikuussa 1814, Talleyrand oli yksi Bourbon-suvun restauraation alullepanijoista. Hän oli Ranskan pääneuvottelija Wienin kongressissa ja allekirjoitti Pariisin sopimuksen. Hänen ansiostaan sen ehdot olivat Ranskalle hyvin edulliset. Aluksi päätöksiä tekivät vain suurvallat; Itävalta, Yhdistynyt kuningaskunta, Preussi ja Venäjä. Talleyrandin vaatimuksesta myös Ranska ja Espanja otettiin mukaan takahuoneisiin. Ranska sai pitää 1792 rajansa ja sai Avignonin ja Salmin, jotka olivat olleet itsenäisiä vallankumouksen alkaessa. Kuitenkin Preussi sulautti itseensä pienemmät Saksan ruhtinaskunnat, ja sen armeijat tulivat Ranskan rajalle.


title: Charles Maurice de Talleyrand

text: Napoleonin pako vankeudesta Elban saarelta sadaksi päiväksi 1815 oli tappio Talleyrandin diplomaattisille ponnisteluille; seurannut rauhansopimus oli vähemmän suotuisa, mutta Ranskalle oli onneksi, että Kongressi oli jo saavuttanut päätöksensä. Talleyrand erosi virastaan saman vuoden syyskuussa ja jäi vanhemman valtiomiehen rooliin. Kun Ludvig Filip nousi valtaan heinäkuun vallankumouksessa 1830, Talleyrand nimitettiin lähettilääksi Britanniaan, jossa hän oli vuosina 1830–1834. Hän pyrki vahvistamaan Ludvig Filipin vallan oikeutusta ja ehdotti 1830 Alankomaiden kapinan jälkeen Etelä-Alankomaiden jakoa Britannian suojelemaan Antwerpenin vapaavaltioon ja Ranskaan liitettävään osaan, johon kuuluisi Brysselin kaupunki.


title: Charles Maurice de Talleyrand

text: Talleyrandilla ei ollut laillisia lapsia, mutta Charles-Joseph de Flahaut tunnustetaan yleisesti hänen pojakseen. Myös taidemaalari Eugène Delacroixia epäillään Talleyrandin jälkeläiseksi, joskin tätä tutkineet historioitsijat epäilevät asiaa. Hänellä on myös kaksi mahdollista tytärtä. Naimisissa hän oli Catherine Worlée Grandin kanssa.


title: Charles Maurice de Talleyrand

text: Talleyrand kuoli 17. toukokuuta 1838 ja haudattiin tilalleen Château de Valençay'hin.


title: Glasgow’n kansainvälinen lentoasema

text: Glasgow’n kansainvälinen lentoasema (, ) sijaitsee Renfrewshiressä, 13 kilometriä länteen Glasgow’sta, lähellä Paisleyn ja Renfrew’n kaupunkeja. Nykyään Glasgow’n kansainvälinen lentoasema on Skotlannin vilkkain ja Ison-Britannian seitsemänneksi vilkkain lentoasema. Glasgow’n kansainvälinen lentoasema on Skotlannin ensimmäinen lentoasema, joka käsitteli yli miljoonaa matkustajaa yhden kuukauden aikana.


title: Glasgow’n kansainvälinen lentoasema

text: Lentoaseman omistaa BAA, joka omistaa myös Heathrow’n, Gatwickin, Stanstedin, Edinburghin, Aberdeenin ja Southamptonin lentoasemat.


title: Glasgow’n kansainvälinen lentoasema

text: Glasgow’n kansainvälisen lentoaseman terminaalissa on kolme laituria, jotka jakautuvat länsi- (kansainvälisille lennoille), keski- (Ison-Britannian sisäisille lennoille) ja itälaitureihin (halpalentoyhtiöiden, Irlannin ja Pohjois-Irlannin lennoille). Keskilaituri on osa 1966 vuonna rakennettua terminaalirakennusta. Itälaituri rakennettiin 1970-luvun puolessa välissä ja länsilaituri 1989.


title: Filosofisia muruja

text: Filosofisia muruja () on Søren Kierkegaardin vuonna 1844 kirjoittama filosofinen teos ja yksi hänen pääteoksistaan. Hän kirjoitti sen salanimellä Johannes Climacus noin kolmessa kuukaudessa.


title: Filosofisia muruja

text: Teos käsittelee filosofian ja kristinuskon välistä suhdetta. Kierkegaard jatkoi samasta aiheesta "Päättävässä epätieteellisessä jälkikirjoituksessa", jonka hän kirjoitti jälkikirjoitukseksi "Muruihin". Kierkegaard katsoo, että uskonnon ajatus pelastuksesta on filosofialle vieras ja se tulee siksi perustella toisin. Varsinaista apologetiikkaa hän ei kuitenkaan kannata. Hän esittää, mitä kristinusko vaatii ihmisiltä, ja miksi se on täysin epäsopiva hänen aikanaan suosiota kasvattaneen hegeliläisen teologian kanssa — Kierkegaard korosti (kristin)uskon paradoksaalisuutta, kun taas hegeliläisyydessä puhuttiin vastakohtien dialektisestä yhteen sovittamisesta. Teoksessa näkyy Kierkegaardin kiinnostus tietoteoriaan ja Platonin ajatukseen muistiinpalauttamisesta.


title: Filosofisia muruja

text: Kirjassa on viisi lukua, joita edeltää esipuhe ja propositio, ja seuraa opetus. Lukujen välissä on yksi ”liite” (”Paradoksista pahentuminen”), hegeliläistä termistöä käyttävä mutta hegeliläisyyttä vastustava historianfilosofinen ”välisoitto”, sekä ”lisäys”. Teos esittää olevansa Johannes Climacuksen ajatuskoe. Hän ei ole kristitty, mutta on kiinnostunut totuuden oppimisesta. Ensimmäisessä luvussa Kierkegaard vertaa Sokrateen kätilöntointa, jossa tieto synnytetään ihmisestä itsestään, siihen, kun Jumala herättää ihmisessä synnintunnon ja kaipuun pelastukseen. Toisessa luvussa selitetään ajatus Jumalasta opettajana ja vapahtajana. Jumalan toiminnan syynä on hänen rakkautensa oppilasta kohtaan, ja seurauksena Jumalan alentuminen ihmisten tasolle.


title: Filosofisia muruja

text: Kolmas luku käsittelee ”absoluuttista paradoksia”, hullutusta, jonka Jumalan lihaksituleminen saa aikaan. Neljäs ja viides luku käsittelevät oppilaan ja opettajan välistä suhdetta.


title: Ludvig XVIII

text: Ludvig XVIII (17. marraskuuta 1755 – 16. syyskuuta 1824) oli Ranskan kuningas vuosina 1814–1824 lukuun ottamatta Napoleonin hetkellistä paluuta valtaan vuonna 1815. Hän oli Bourbon-sukua ja ensimmäinen Ranskan vallankumouksen jälkeisistä kolmesta Ranskan kuninkaasta.


title: Ludvig XVIII

text: Ludvig XVIII, eli Louis-Stanislas-Xavier, oli vallankumousta edeltäneen kuninkaan Ludvig XVI:n veli. Hänen isänsä oli nuorena kuollut kruununprinssi Ludvig ja isoisänsä kuningas Ludvig XV. Hän pakeni maasta vallankumouksen pyörteissä 1791 ja asui Westfalenissa, kun Ludvig XVI teloitettiin 1793. Kruununperimyksessä seuraava, poikaikäinen Ludvig XVII ei koskaan hallinnut, vaan kuoli vankeudessa 1795, jolloin Louis julistautui maanpaosta käsin Ranskan kuningas Ludvig XVIII:ksi. Ludvig toivoi Ranskaan rajoitetusti perustuslaillista monarkistista järjestelmää. Hän siirtyi Euroopassa paikasta toiseen, asuen muun muassa Kuurinmaalla Jelgavan palatsissa ja asettuen lopulta Englantiin. Siihen mennessä Napoleon oli julistautunut keisariksi, ja uuden Bourbon-kuninkaan valtaannousu näytti epätodennäköiseltä. Napoleonin kukistuttua Ludvig XVIII nousi kuitenkin vuonna 1814 Napoleonin vastustajien tuella Ranskan hallitsijaksi, mutta hän joutui hyväksymään kuninkaan valtaoikeuksia vahvasti karsineen perustuslain (vuoden 1814 peruskirja). Ludvigin valtaanpaluu aloitti Ranskassa Bourbon-restauraatioksi kutsutun ajan.


title: Ludvig XVIII

text: Ludvigin pyrkimys lähinnä symbolisella tasolla häivyttää vallankumouksen merkitystä teki hänestä nopeasti epäsuositun. Napoleonin noustua uudelleen valtaan Ludvig pakeni Gentiin, mutta palasi Waterloon taistelun ja Napoleonin lopullisen tappion jälkeen kuninkaaksi. Tätä ”toista restauraatiota” seurasi etenkin Ranskan eteläosissa kuningasmielisten terrori Napoleonia kannattaneita kohtaan. Kuningas ja hänen ministerinsä vastustivat julkisesti väkivallantekoja, mutta eivät käytännössä tehneet paljoakaan niiden estämiseksi. Ludvigin ministerit olivat aluksi suvaitsevia, mutta hallinto muuttui myöhemmin konservatiivisemmaksi.


title: Ludvig XVIII

text: Ludvig XVIII kuoli 16. syyskuuta 1824 ja häntä seurasi hänen veljensä Kaarle X.


title: Spastisuus

text: Spastisuus tai jäykkähalvaus tarkoittaa sairauden aiheuttamaa lihasjäykkyyden lisääntymistä. Spastisen lihaksen jänteys on kohonnut, ja pienikin ärsytys nostaa sitä entisestään. Spastisuutta esiintyy kohonneesta liikettä vastustavasta jänteydestä aina kivuliaisiin, kouristaviin spasmeihin. Sileän lihaksiston spasmeja ei yleensä pidetä spastisuutena.


title: Spastisuus

text: Spastisuus ei välttämättä aiheuta potilaalle halvausoireen lisäksi muuta merkittävää haittaa, eikä sitä välttämättä hoideta jollei se vaikeuta normaalia elämää tai ole kivuliasta.


title: Spastisuus

text: Spastisuuden tavallisimpia syitä ovat aivoverenkiertohäiriöt, kasvaimet, aivo- ja selkäydinvammat, hydrokefalia ja MS-tauti sekä Parkinsonin tauti, lapsilla raskaudenaikaiset häiriöt, keskosuus ja hapenpuute. Myös CP-vamma voi aiheuttaa spastisuutta. Spastisuutta voi syntyä myös joidenkin lääkkeiden, erityisesti psyykenlääkkeiden sivuvaikutuksena.


title: Spastisuus

text: Joillekin kaliumpitoiset elintarvikkeet, kuten appelsiinimehu ja mahdollisesti banaanit, ovat auttaneet spastisuuteen.


title: Spastisuus

text: Hoitona käytetään fysioterapian lisäksi diatsepaamia ja baklofeenia. Joissakin vaikeissa tapauksissa spastisuutta voidaan helpottaa kirurgisella hoidolla.


title: Ludvig Filip I

text: Ludvig Filip I (; 6. lokakuuta 1773 – 26. elokuuta 1850) oli viimeinen Ranskan kuningas vuosina 1830–1848. Hän oli Louis Philippe d'Orléansin ("Philippe-Égalité") poika Bourbonien Orléansin sukuhaaraa ja Henrik IV:n ja Ludvig XIII:n jälkeläinen. Ludvig Filipin valtakautta kutsutaan Ranskan historiassa heinäkuun monarkiaksi, sillä hän tuli valtaan heinäkuun vallankumouksen seurauksena vuonna 1830. Vuonna 1848 hän joutui vuorostaan helmikuun vallankumouksen syrjäyttämäksi. Ludvig Filipiä kutsuttiin porvarikuninkaaksi.


title: Ludvig Filip I

text: Ludvig Filip tuki Ranskan yhteiskunnan uudistamista vallankumouksen alussa ja kuului jakobiiniklubiin. Vuonna 1785 hän oli saanut perinnöllisen nimityksen 14. rakuunarykmentin everstiksi ja astui palvelukseen 1791, kun sodan uhka alkoi näyttää todennäköiseltä. Hovi suhtautui vihamielisesti Orléansin sukuhaaraan, ja kun Ludvig Filipin isä äänesti kuningas Ludvig XVI:n teloituksen puolesta, hän neuvotteli itävaltalaisten kanssa marssista Pariisiin ja vuoden 1791 perustuslain palauttamisesta voimaan. Kansalliskokouksen maanpetturiksi julistama Ludvig Filip pakeni itävaltalaisten leiriin tykistön julistauduttua tasavallan puolelle.


title: Ludvig Filip I

text: Ludvig Filip lähti Ranskasta 19-vuotiaana eikä astunut maahan 21 vuoteen. Hänen isänsä Orléansin herttua Filip piti puheen kansalliskokouksessa ja tuomitsi poikansa. Ludvig Filip joutui elämään piilossa sekä tasavaltalaisvallankumouksellisilta että legitimisti-emigranteilta Itävallan armeijassa ja Euroopan keskuksissa. Hän liittyi sisareensa Adélaïdeen Schaffhausenissa, mistä he matkustivat Zürichiin ja kiertelivät Sveitsiä. Lokakuussa 1793 Ludvig Filip pääsi maantiedon, historian, matematiikan ja modernien kielten opettajaksi Reichenaun poikakouluun 1 400 frangin palkalla. Hän kuitenkin lähti Reichenausta ja muutti Friburgiin Baijeriin.


title: Ludvig Filip I

text: Keväällä 1795 Ludvig Filip matkusti salanimellä Müller Skandinaviaan, Kööpenhaminan ja Trondheimin kautta Hammerfestiin. Hän palasi syksyllä Suomen Lapin kautta Ruotsiin ja asui viikon ajan Muonion pappilassa paikallisen kappalaisen Mathias Kolströmin vieraana. Hän hurmasi kirkkoherran kauniin kälyn Beata Caisa Walbomin. Filipin lähdettyä Beata Caisalle syntyi poika Erik. Häntä on epäilty Ludvig Filipin aviottomaksi pojaksi, mutta tieto on epävarma. Kirkonkirjat tuhoutuivat myöhemmin tulipalossa, joten pojan tarkkaa syntymäaikaa ei tiedetä. Erik Walbom asui Muoniossa vuoteen 1833, jolloin hän muutti Ruijaan, jossa elätti itsensä maanviljelijänä ja kalastajana. Hän kuoli 83-vuotiaana vuonna 1879. Muoniossa tarina Bourbonin prinssistä elää kuitenkin edelleen, ja Ranskan aatelisverta uskotaan virtaavan myös lappilaisten suonissa.


title: Ludvig Filip I

text: Ludvig Filip lähti neljäksi vuodeksi Yhdysvaltoihin, jossa hän asui Philadelphiassa, New Yorkissa ja Bostonissa. Hänen isänsä puolestaan teloitettiin giljotiinilla tasavaltalaisuudestaan huolimatta.


title: Ludvig Filip I

text: Vuonna 1809 hän nai Molempain Sisiliain Ferdinand I:n tyttären Marie Amélie Thérèsen.


title: Ludvig Filip I

text: Kun Napoleon viimein syöstiin vallasta ja Ranskan kuninkaaksi nousi hänen serkkunsa Ludvig XVIII, Ludvig Filip palasi Ranskaan. Hän asettui liberaalin opposition puolelle, ja hänen suosionsa kasvoi Ludvig XVIII:n ja Kaarle X:n valtakausilla.


title: Ludvig Filip I

text: Vuonna 1830 heinäkuun vallankumous syöksi vallasta Kaarle X:n. Kaarle luopui kruunusta Henri d'Artoisin hyväksi, jota legitimisti-monarkistit pitivät laillisena Bourbonien kuninkaana. Edustajainhuone hylkäsi kuitenkin legitimistien vaatimukset Ludvig Filipin kansansuosion vuoksi ja julisti Ludvig Filipin uudeksi kuninkaaksi. Hänet kruunattiin "ranskalaisten kuningas" Ludvig Filipiksi hänen hylättyään legitimistien teorian kuninkuuden jumalallisesta oikeutuksesta. Hänen tyttärestään Louise-Marie Thérèse Charlotte Isabellesta tuli belgialaisten kuninkaan Leopold I:n vaimo ja ensimmäinen belgialaisten kuningatar.


title: Ludvig Filip I

text:
Ludvig Filip hallitsi vaatimattomasti ja vältti ylimielisyyttä ja edeltäjiensä tuhlailevaa rahankäyttöä. Aluksi häntä rakastettiin kovin ja nimitettiin kansalaiskuninkaaksi ja porvarimonarkiksi, joskin hänen tukensa tuli etenkin varakkaasta porvarillisesta keskiluokasta. Myöhemmin hänen hallintonsa nähtiin muuttuvan enenevässä määrin konservatiiviseksi ja monarkistiseksi. Työläisten olot huononivat, ja vuoden 1847 talouskriisi sai kansan jälleen nousemaan kuningastaan vastaan.
Euroopan hulluna vuotena 24. helmikuuta 1848 Ludvig Filip luopui kruunusta nuoren pojanpoikansa hyväksi. Peloissaan edellisten hallitsijoiden kohtalosta hän pakeni salassa Englantiin. Kansalliskokous päätti aluksi nimittää Ludvig Filipin pojanpojan kuninkaaksi, mutta yleisen mielipiteen painostamana presidentiksi valittiin Louis Napoleon Bonaparte, joka myöhemmin teki vallankaappauksen ja julistautui elinikäiseksi presidentiksi ja keisariksi.


title: Ludvig Filip I

text: Ludvig Filip asui perheineen kuolemaansa saakka Surreyssä Englannissa. Hänet haudattiin Ranskaan Dreuxiin.


title: Ludvig Filip I

text: Myöhemmin 1870-luvulla Napoleon III:n kaatumisen jälkeen vallanperimyksestä kiistelivät legitimistit ja orleanistit, joista ensimmäiset kannattivat kuninkaaksi Henri d'Artoisia eli Henrik V:tä ja jälkimmäiset Philippe d'Orléansia eli Ludvig Filip II:a.


title: Ludvig Filip I

text: Ranskaan palattuaan Ludvig Filip lähetti luottomaalarinsa François-Auguste Biardin Pohjolaan tekemään luonnoksia paikoista, joissa hän oli maanpakolaisaikana käynyt. Näistä luonnoksista Ludvig Filip teetätti Biardilla kolme maalausta, joista kaksi päätyi kuninkaan vallastasyöksemisen jälkeen Versaillesin kokoelmiin. Kolmas huutokaupattiin ja se oli kateissa vuoteen 2014. Tuolloin Lapin yliopiston Arktisen keskuksen tiedetoimittaja Ari Laakso oli käymässä Pietarissa ja huomasi sikäläisen Arktisen ja antarktisen keskuksen johtajan työhuoneen seinällä taulun, joka myöhemmin paljastui Biardin kolmanneksi maalaukseksi.


title: Veljeni, Leijonamieli

text: Veljeni, Leijonamieli on Astrid Lindgrenin kirjoittama lastenkirja. Ruotsinkielinen alkuteos "Bröderna Lejonhjärta" ilmestyi vuonna 1973. Kirjan on suomentanut Kaarina Helakisa. Tarinan teemoja ovat kuolema, kuoleman jälkeinen elämä ja omien pelkojen voittaminen, mutta myös ystävyys, kunnioitus ja moraali.


title: Veljeni, Leijonamieli

text: Kirjan pohjalta on tehty elokuva "Veljeni Leijonamieli" vuonna 1977. Elokuvan ohjasi Olle Hellbom. Vuonna 2012 ilmoitettiin Tomas Alfredsonin ohjaavan uuden sovituksen. Se on kuitenkin lykkääntynyt rahoitusongelmien vuoksi.


title: Veljeni, Leijonamieli

text: Kaarina Helakisan suomennoksesta on julkaistu äänikirja vuonna 2003 (WSOY). Äänikirjan lukijana on Jarmo Heikkinen. Veljeni Leijonamieli on ollut myös suosittu näytelmien aiheena (esitetty mm. Suomenlinnan kesäteatterissa).


title: Veljeni, Leijonamieli

text: Kirja kertoo kahdesta veljeksestä, Joonatan ja Kaarle Leijonasta. Korppu eli Kaarle on sairas pieni poika, joka ihailee rohkeaa ja ystävällistä isoveljeään Joonatania. Joonatan pelastaa Korpun palavasta talosta, mutta menehtyy itse. Korppu kuolee pian tämän jälkeen sairauteensa ja seuraa veljeään kauniiseen maahan nimeltä Nangijala. Nangijalan ihanuutta häiritsevät kuitenkin julmat valloittajat, jotka haluavat alistaa asukkaat hirmuvaltansa alle, ja veljekset joutuvat mukaan taisteluun. Kirjan lopussa veljekset ajautuvat umpikujaan ja tekevät yhdessä itsemurhan päätyen taas uuteen maailmaan.


title: Newport Beach

text: Newport Beach on kaupunki Orangen piirikunnassa Kaliforniassa. Se sijaitsee noin 16 kilometriä etelään Santa Anan kaupungista. Vuonna 2000 kaupungin asukasluku oli 70 032.


title: Newport Beach

text: Yhdysvaltain väestönlaskentaviraston (US Census Bureau) mukaan kaupungin pinta-ala on 103,2 km², josta 38,3 km² maata ja 64,9 km² km² vettä. Veden osuus pinta-alasta on 62,91%.


title: Newport Beach

text: Newport Beachin kaupungissa sijaitsevat Corona del Mar, Balboa Island, Newport Coast, San Joaquin Hills ja Balboa Peninsula.


title: Newport Beach

text:
Kaupungissa asui vuonna 2000 70 032 asukasta. Heistä oli 92,22 % valkoihoisia ja 4,00 % aasialaisia. Kaupungissa oli 33 071 kotitaloutta ja 16 965 perhettä. Keskimääräiset vuositulot vuonna 2006 olivat 103 068 USD. 4,4 % asukkaista eli vuonna 2006 köyhyysrajan alapuolella.
Newport Beach on televisio-ohjelmien O.C. ja Sukuvika tapahtumapaikka.


title: Sergei Zaljotin

text:
Sergei Viktorovitš Zaljotin (, s. 21. huhtikuuta 1962 Tulassa, Venäjän SFNT:ssä, Neuvostoliitossa) on venäläinen kosmonautti.
Zaljotin opiskeli Borisoglebskin sotilasakatemiassa ja hänestä tuli hävittäjälentäjä. Hänet valittiin kosmonautiksi 11. toukokuuta 1990. Vuonna 2000 Zaljotin lensi viimeisessä Mir-miehistössä Sojuz TM-30 -lennolla. Hän vieraili ISS-avaruusasemalla Sojuz TMA-1-lennolla vuonna 2002.


title: Melinda Clarke

text: Melinda Patrice ”Mindy” Clarke (s. 24. huhtikuuta 1969 Dana Point, Kalifornia) on yhdysvaltalainen näyttelijä, joka on näytellyt niin lukuisissa televisiosarjoissa kuin pienen budjetin elokuvissakin. Parhaiten hänet tunnettaneen kuitenkin 2000-luvun hittisarjasta "O.C." ja elokuvasta "Spawn" (1997), jossa hän oli naispääosassa.


title: Melinda Clarke

text: Melinda Clarken äiti on entinen balettitanssija Patricia Lewis ja isä näyttelijä John Clarke. Melinda, jota kutsutaan lempinimellä Mindy, on yksi kolmesta sisaruksesta. Hänen sisarensa Heidi kuoli vuonna 1994 harvinaiseen mutta pahanlaatuiseen sydänkasvaimeen. Clarkella on veli nimeltä Joshua.


title: Melinda Clarke

text: Clarke aloitti uransa näyttelemällä yhden kauden saippuasarjassa "Päivien viemää", jossa myös hänen isänsä näytteli. Sen jälkeen hän näytteli yhden kauden televisiosarjassa "S.O.F. – Vainukoirat" ja teki roolit myös sarjoissa "Kameleontti", "Xena", "Firefly", "Siskoni on noita", "Poliisipäällikkö Mannion", "C.S.I." ja "Vampyyripäiväkirjat".


title: Melinda Clarke

text: Kuuluisuuteen Clarken nosti draamasarja "O.C.", jossa hän näytteli Julie Cooperia. Hän oli aluksi sivuhahmo, mutta roolista tuli myöhemmin keskeisempi.


title: Melinda Clarke

text: 2010-luvulla Clarke on tunnettu rooleistaan tv-sarjoissa "Nikita" ja "Dallas".


title: Melinda Clarke

text: Clarkella on yksi tytär aviomiehensä Ernie Mirichin kanssa. Hän asuu perheensä kanssa Beverly Hillsissä Kaliforniassa. Clarke on ollut myös mukana hyväntekeväisyystyössä.


title: Wapit

text: Wapit oli WAP-teknologiaan erikoistunut mobiilipalveluita kehittävä ohjelmistotalo. Yhtiö perustettiin vuonna 1998 ja sen ensimmäiseksi toimitusjohtajaksi palkattiin yksi perustajista, Sleepy Sleepers- ja Leningrad Cowboys -yhtyeistä tuttu Mato Valtonen. Muita perustajia olivat Pekka Palin ja Antti Piippo . Wapit oli alansa edelläkävijä. Siksi toiminta ei alussa tuottanut voittoa, vaan sitä jouduttiin rahoittamaan kansainvälisten sijoitusyhtiöiden avulla. IT-kuplan puhjetessa ja riskirahoituksen ehtyessä Wapit meni konkurssiin kesäkuussa 2001.


title: Wapit

text: Yrityksellä oli toimintaa pääasiassa Helsingissä, mutta se ehti laajentua myös kansainvälisesti. Sen ainoa kannattava yksikkö sijaitsi Singaporessa. Yhdysvalloissa sijainnutta toimistoa, samoin kuin Suomen Tamperella, ei koskaan otettu käyttöön.


title: Wapit

text: Yrityksen toimintakulttuuriin kuului henkilöstön voimakas sitouttaminen tekemällä koko henkilöstöstä sen omistajia. Tätä varten luotiin optio-ohjelma, joka takasi kaikille siellä työskenteleville oikeuden ostaa yrityksen osakkeita ale-hintaan tai saada niitä ilmaiseksi .


title: Wapit

text: Mato Valtosesta tuli julkisuudessa koko yrityksen keulakuva. Toimitusjohtajan tehtävät jätettyään hän toimikin sen tiedotusjohtajana konkurssiin saakka. Valtonen kirjoitti heti tuoreeltaan konkurssin jälkeen Wapitin tarinan kirjaksi nimeltään Noh, sano naakka ku nokka katkes.


title: Wapit

text: Wapitin merkittävimmäksi tuotteeksi osoittautui ilmaiseksi jaettu tekstiviesti- ja WAP-yhdyskäytävä "Kannel", jonka kehitystyötä jatkaa edelleen Kannel Group -konsortio.


title: Hoitokokous

text: Hoitokokous tarkoittaa seuraavia:


title: Techniques d’Avant Garde

text: Techniques d’Avant Garde eli TAG on yksityinen luxemburgilaissyntyinen yhtiö. TAG:n omistavat Mansour Ojjeh ja Akram Ojjeh, jotka ovat varakkaita Saudi-Arabiassa syntyneitä liikemiehiä. TAG perustettiin vuonna 1975.


title: Techniques d’Avant Garde

text: TAG sponsoroi Williams-tallia 1980-luvun alkupuoliskolla ja valmisti moottoreita McLaren-tallille 1980-puolivälin tienoilla. Suhde McLarenin kanssa jatkuu nykyäänkin, sillä Mansour Ojjeh omistaa McLaren-yhtymästä 15 %.


title: Hoitokokous (lääketiede)

text: Hoitokokous tarkoittaa lääketieteen piirissä tapaamista, jossa hoitohenkilökunta ja potilas yhdessä käyvät läpi hoidon tilannetta ja suunnittelevat tulevia toimenpiteitä. Mukana voi olla myös omaisia. Erityisesti psykiatrian ja geriatrian piirissä termi on yleisessä käytössä.


title: Eliminator

text: Eliminator on yhdysvaltalaisen rockyhtye ZZ Topin vuonna 1983 julkaisema kahdeksas albumi. Albumi oli yhtyeen lopullinen kaupallinen läpimurto ja sitä pidetään yleisesti yhtyeen suosituimpana albumina. Levyltä julkaistiin singlet ”Gimme All Your Lovin’”, ”Got Me Under Pressure”, ”Sharp Dressed Man”, ”TV Dinners” ja ”Legs”.


title: Eliminator

text: Rolling Stone -musiikkilehti listasi "Eliminatorin" 500 Greatest Albums of All Time (suom. kaikkien aikojen 500 parasta albumia) listallaan sijalle 396.


title: Eliminator

text:
Suomessa albumi oli listaykkösenä yhteensä 11 viikkoa ja listaviikkoja sille kertyi yhteensä 65.A-puoli
B-puoli


title: E. E. Cummings

text: Edward Estlin Cummings eli E. E. Cummings (14. lokakuuta 1894 Cambridge, Massachusetts – 3. syyskuuta 1962 North Conway, New Hampshire) oli yhdysvaltalainen kirjailija, runoilija ja taiteilija. Vastoin yleistä harhaluuloa Cummings ei tahtonut nimeään kirjoitettavan pienillä alkukirjaimilla.


title: E. E. Cummings

text: Elämänsä aikana Cummings julkaisi yli 900 runoa, kaksi novellia, useita näytelmiä ja esseitä, sekä valtavan määrän piirustuksia, luonnoksia ja maalauksia.


title: E. E. Cummings

text: Cummings syntyi Cambridgessä Massachusettsissä Yhdysvalloissa. Hänen isänsä oli protestanttipappi ja opettaja Harvardin yliopistossa. Perhe oli läheinen ja Cummings hyvin rakastettu poika. Opiskellessaan Harvardissa, josta hän valmistui kandidaatiksi vuonna 1915 ja maisteriksi vuonna 1916, Cummings alkoi kirjoittaa runoja perustuen prerafaeliittien ja metafyysisten kirjoittajien monimutkaisiin säkeistökuvioihin. Kun hän alkoi luoda uutta – perehdyttyään Ezra Poundin runouteen – nämä perinteiset tekniikat olivat hänelle pohjana, josta rakentaa eteenpäin.


title: E. E. Cummings

text: Ensimmäisen maailmansodan aikana Cummings joutui ranskalaiselle vankileirille. Hän oli liittynyt ystävänsä kanssa ambulanssijoukkoihin Ranskassa päivä sen jälkeen kun Yhdysvallat tuli mukaan sotaan. Heidän halveksuntansa byrokratiaa kohtaan, joka kävi ilmi kotiin lähetetyistä kirjeistä, aiheutti vihamielisyyttä ranskalaisten virkamiesten keskuudessa, ja heidät vangittiin. Cummingsista oli pöyristyttävää mutta huvittavaa joutua oman puolensa vangiksi, ja hän kirjoitti kokemuksestaan ironisen, maallisten ylistyksen tavalliselle sotilaalle ja byrokratian vastaiselle hyökkäykselle. Teos "The Enormous Room" julkaistiin vuonna 1922, ja se oli hänen ensimmäinen kirjallinen menestyksensä.


title: E. E. Cummings

text: Sodan jälkeen Cummings asettui asumaan Greenwich Villageen, matkusteli Ranskassa ja vietti kesiä perheensä kodissa New Hampshiressä. Yksinkertainen eläminen ja tarkka taloudenhoito mahdollistivat sen, että hän saattoi työskennellä taiteilijana kokopäiväisesti tuloillaan, jotka koostuivat palkinnoista, rojalteista ja komissiopalkkioista sekä hänen äidiltään saamastaan pienestä avustuksesta.


title: E. E. Cummings

text: Cummings julkaisi neljä runoteosta 1920-luvulla ja runokokoelman 1930-luvun lopulla. 1950-luvulla hän vieraili useissa yliopistoissa, ja opiskelijat nauttivat hänen runoudestaan. Vuonna 1955 National Book Award -komitea myönsi hänelle erikoismaininnan, ja vuonna 1957 hänelle myönnettiin Bollingen Prize -palkinto.


title: E. E. Cummings

text: 1920- ja 1930-luvuilla Cummings rakensi itselleen maineen erityisen miellyttävän modernin runouden kirjoittajana. Hänen runoudessaan oli ilmeistä älykäs muodollinen innovaatio, herkkä lyyrisyys ja teemallisesti massayhteiskuntaa vastustavan yksilön ylistys. Hänen runoutensa hyökkäsi persoonatonta, kaupallista ja riistävää massakulttuuria vastaan, ja ylisti erakkoja, rakastavaisia ja toisinajattelijoita.


title: E. E. Cummings

text: Cummings ei ollut yhtä kunnianhimoinen runouden uudistamisen suhteen kuin esimerkiksi Eliot ja Pound, osittain siksi, että hän halusi olla helposti lähestyttävä laajalle yleisölle. Cummingsin runoudelle on tunnusomaista tavallinen puhe ja runon visuaalinen muoto, eli miltä se näyttää painettuna kirjan sivulla. Kokeilut isojen kirjaimien, välimerkkien, tavuviivojen ja säkeen muotojen kanssa palvelivat nimenomaan tätä tarkoitusta. Ilmaistakseen tunnettaan siitä, että elämä on aina prosessi, Cummings kirjoitti nimettömiä runoja ilman alkuja tai loppuja, pirstaleisina riveinä. Hänen runoistaan löytyy aina huumoria, ja hänen raivoaan julmuutta ja riistoa kohtaan tasapainottaa antaumus ja ruumiin ylistys.


title: Kastellin lukio

text: Kastellin lukio on Oulussa Kontinkankaan kaupunginosassa sijaitseva lukio. Kastellin lukiossa toimivat myös urheilulukio ja aikuislukio. Lukion opetustilat siirtyivät uuteen Kastellin monitoimitaloon elokuussa 2014, johon myös Karjasillan lukio siirtyi.


title: Kastellin lukio

text: Lukuvuoden alkaessa syksyllä 2018 Kastellin lukiossa opiskeli 740 lukiolaista. Heistä noin 140 oli urheilulukiolaisia. Kastellin lukion yleislinjalle sisäänpääsyyn vaadittu keskiarvo oli vuonna 2018 Oulun korkein, 8,83.


title: Kastellin lukio

text: Kastellin lukion päärakennus valmistui vuonna 1964. Ensimmäiset lukiolaiset aloittivat opiskelunsa syksyllä 1966. Tuolloin koulu oli nimeltään Oulunsuun yhteiskoulu. Vuonna 1974 Oulunsuun yhteiskoulu siirtyi Oulun kaupungin omistukseen ja jaettiin Kastellin yläasteeksi ja lukioksi. Kastellin yläaste yhdistettiin myöhemmin Oulunsuun ala-asteen kanssa Oulunsuun kouluksi.


title: Kastellin lukio

text: Kastellin lukion erikoistuminen urheiluun alkoi vuonna 1979, jolloin otettiin käyttöön liikuntapainotteinen tuntijako lahjakkaille urheilijanaluille. Varsinainen urheilulukiotoiminta alkoi vuonna 1986.


title: Kastellin lukio

text: Kastellin lukiossa toimi iltalinja vuosina 1969–1992.


title: Tulva (lehti)

text: Tulva on Suomen ainoa suomenkielinen feministinen aikakauslehti, joka käsittelee ajankohtaisia ilmiöitä, politiikkaa, kulttuuria ja viihdettä. Neljä kertaa vuodessa ilmestyvää Tulvaa kustantaa Naisasialiitto Unioni ry. Lehti on perustettu keväällä 2002 ja sillä on nykyisin osa-aikainen päätoimittaja, pysyvä AD sekä laaja freelancer-avustajajoukko. Lehden journalistisen linjan määrittelyyn osallistuvat päätoimittaja sekä toimittajista, aktivisteista ja tutkijoista koostuva toimituskollektiivi. Tulvan painos on noin 3000 kappaletta. Suurin osa lehdistä menee Naisasialiitto Unionin jäsenille jäsenetuna, minkä lisäksi Tulvalla on kasvava joukko omia, itsenäisiä tilaajia. Tulvan irtonumeroita voi ostaa Akateemisista kirjakaupoista sekä Osuuskunta Turun Kirjakahvilasta.


title: Tulva (lehti)

text: Tulva on palkittu useita kertoja journalistisesta laadustaan. Lokakuussa 2006 Tulva voitti Kultti ry:n Vuoden laatulehti -palkinnon. Vuonna 2007 Helsingin yliopiston Kristiina-instituutti valitsi Tulvan Vuoden Kristiinaksi. Lokakuussa 2010 kulttuuri- ja urheiluministeri Stefan Wallin myönsi Tulvalle Kulttuurilehtien laatupalkinnon, joka oli suuruudeltaan 10 000 euroa .


title: Tulva (lehti)

text: Tulvaa toimitettiin ensimmäiset neljä vuotta kollektiivina, jolloin lehdellä oli kiertävä päätoimittajuus. Tulvan alkuvuosina päätoimittajina toimivat muun muassa Anna Mäkelä, Niina Mäkeläinen, Anu Silfverberg ja Heli Suominen. Ensimmäiseksi pysyväksi päätoimittajaksi valittiin Riikka Kaihovaara vuonna 2006. Tämän jälkeen vt. päätoimittajana toimi Elina Venesmäki. Vuonna 2008 vakituiseksi päätoimittajaksi valittiin Anne Moilanen. Hänen perhevapaansa sijaisenaan toimi 2009–2010 vuoden ajan Elsi Hyttinen. Vuoden 2012 alusta vt. päätoimittajaksi valittiin Atlas Saarikoski, josta tuli myöhemmin lehden vakituinen päätoimittaja Moilasen siirryttyä kulttuuri- ja urheiluministeri Paavo Arhinmäen (vas.) erityisavustajaksi. Helmikuussa 2014 Terhi Toppala aloitti vt. päätoimittajana Atlas Saarikosken jäätyä vanhempain- ja hoitovapaalle.


title: Matti Oravisto

text: Matti Kustavi Oravisto (23. lokakuuta 1921 Helsinki – 15. marraskuuta 2001 Helsinki) oli suomalainen näyttelijä ja ohjaaja, joka esiintyi teatterissa, elokuvissa ja televisiossa. Hän ohjasi kolme elokuvaa.


title: Matti Oravisto

text: Oraviston vanhemmat olivat professori Lauri Johannes Ollonqvist ja sairaanhoitaja Anna Wilhelmiina Soini. Oraviston vuonna 1955 syntynyt tytär Jaana Oravisto avioliitosta Teija Sopasen kanssa on näyttelijä. Heillä on myös vuonna 1956 syntynyt poika Janne Oravisto.


title: Matti Oravisto

text: Oravisto pääsi Suomen Kansallisteatterin näyttelijäksi heti valmistuttuaan teatterikoulusta 1947. Samoihin aikoihin hän aloitti näyttelemisen myös elokuvissa pienissä rooleissa suurten ohjaajien, kuten Ilmari Unhon ("Minä elän", 1947), Teuvo Tulion ("Intohimon vallassa", 1947) ja Edvin Laineen ("Pikku-Matti maailmalla", 1947) elokuvissa. Varsinaisen läpimurtonsa elokuvanäyttelijänä hän teki Valentin Vaalan palkitussa Sillanpää-filmatisoinnissa "Ihmiset suviyössä" (1948).


title: Matti Oravisto

text: 1950-luvulla Oravisto jätti Kansallisteatterin ja siirtyi kokopäiväiseksi elokuvanäyttelijäksi. "Lakeuksien lukko" (1951) oli epätasainen elokuva, mutta siitä alkoi hänen yhteistyönsä ohjaaja Matti Kassilan kanssa. Vuonna 1953 valmistui Kassilan jännitysdraama "Varsovan laulu", jossa Oravisto näytteli salakuljettajalaivan alkoholisoitunutta perämiestä. Seuraavana vuonna valmistuneessa "Sinisessä viikossa" (1954) hän esitti nuorta miestä, joka rakastuu naimisissa olevaan naiseen. Vuonna 1959 hän esiintyi myös pienessä mutta merkittävässä papin roolissa Ilmari Kianto -filmatisoinnissa "Punainen viiva". Yhteistyö Kassilan kanssa jatkui vielä 1960-luvulla kahdessa "Komisario Palmu" -elokuvassa ("Komisario Palmun erehdys", 1960, "Vodkaa, komisario Palmu", 1969) sekä Kassilan suomalaisessa film noir -elokuvassa "Tulipunainen kyyhkynen" (1961), jossa Oravisto esitti jälleen salaista rakastajaa. Koko 1950-luvun hän näytteli myös monien muiden suomalaisten merkkiohjaajien, kuten Edvin Laineen ("Yhden yön hinta", 1952, "Sven Tuuva", 1958) Roland af Hällströmin ("Lain mukaan", 1956) ja Aarne Tarkaksen ("Villi Pohjola", 1955, "Vihdoinkin hääyö...", 1957) elokuvissa.


title: Matti Oravisto

text:
1950-luvun lopulla Oravisto palasi Kansallisteatteriin, mutta jatkoi elokuvissa, joskin harvemmin kuin aikaisemmin. Vuonna 1963 valmistuneessa Mikko Niskasen "Sissit"-elokuvassa hän näytteli sissiluutnanttia joutuen rooliaan varten käymään lävitse omia, kipeitä sotamuistojaan. Hän itse piti elokuvaa henkilökohtaisimpanaan. 1960-luvulta lähtien Oravisto näytteli myös lukuisissa televisioelokuvissa ja tv-sarjoissa, erityisesti Timo Bergholmin ("Oppenheimerin tapaus", 1967, "Tuhannen ja yhden yön tarinat", 1970) ja Hannu Kahakorven
("Onnellinen mies", 1979, "Kolmetoista mehiläistä", 1982, "Tuntemattomalle jumalalle", 1993) ohjauksessa. Hän esiintyi myös pitkään "Kotikadussa" Sakari Oraksen roolissa.


title: Matti Oravisto

text: Oravisto oli myös kielellisesti lahjakas näyttelijä. Tästä todistavat muun muassa "Varsovan laulu" ja Jörn Donnerin ohjaama "Täällä alkaa seikkailu" (1965). Edellisessä hän puhui suomen lisäksi sujuvaa englantia kautta elokuvan ja jälkimmäisessä hän näytteli suomalaista arkkitehtia puhuen ruotsia vastanäyttelijänsä Harriet Anderssonin kanssa. Hänen vahva äänensä sopi myös kertojan osiin sellaisissa elokuvissa kuin Jack Witikan "Aila, Pohjolan tytär" (1951) ja Erkko Kivikosken "Laukaus tehtaalla" (1973) tai Teuvo Tulion "Sensuela" (1973). 1980-luvulla Oravisto teki vielä merkittävät sivuosat Pirjo Honkasalon ja Pekka Lehdon "Tulipäässä" (1980), Anssi Mänttärin "Ylösnousemuksessa" (1985) ja Eija-Elina Bergholmin "Angelan sodassa" (1984), jossa myös esitti roolinsa ruotsiksi.


title: Matti Oravisto

text: Taru Mäkelän "Pikkusisar" (1999) jäi Oraviston viimeiseksi elokuvaksi. Hän kuoli vaikeaan sairauteen marraskuussa 2001.


title: That’s So Raven

text:
That's So Raven on yhdysvaltalainen, varhaisnuorille suunnattu tilannekomediasarja, jota esitetään Disney Channel -kanavalla. Sarjan päähenkilö on Raven Baxter (Raven-Symoné), joka on perinyt isoäidiltään kyvyn nähdä tulevaisuuteen. Sarjassa esiintyvät myös Ravenin ystävät Eddie (Orlando Brown) ja Chelsea (Anneliese van der Pol), sekä Ravenin perheenjäseniä, joista mukana eniten on hänen veljensä Cory (Kyle Massey). Yhdessä kaverukset joutuvat usein pulaan Ravenin tulkitessa näkyjään väärin, ja monesti ongelmien selvittäminen vaatii erilaisia valeasuja ja hauskoja kommelluksia.
Ravenin kyvystä tietävät vain hänen perheensä sekä Eddie ja Chelsea.


title: That’s So Raven

text: "That's So Raven" oli 2000-luvun katsotuin Disney Channel -sarja. Sitä tehtiin yhteensä neljä tuotantokautta vuosina 2003–2007. Se oli myös kahdesti ehdolla Emmy-palkinnon saajaksi.


title: That’s So Raven

text: Sarjasta on tehty spin-off "Coryn koukerot", joka kertoo Ravenin veljestä ja jota tehtiin vuosina 2007–2008.


title: That’s So Raven

text:
Teinityttö, jolla on kyky nähdä tulevaisuuteen, vaikka ei aina tiedäkään mitä näyt tarkoittavat. Raven on kiinnostunut poikien lisäksi muodista ja vaatesuunnittelusta.
Ravenin rento kaveri Eddie joutuu helposti mukaan tämän hulluihin kommelluksiin. Hän pelaa myös koripalloa on hyvä DJ.
Ravenin paras ystävä Chelsea ei aina tajua tämän selvänäkijänkykyä, mutta tukee häntä aina kaikessa. Hän on myös hieman yksinkertainen.
Ravenin pikkuveli, joka käy joskus siskonsa hermoille, tai oikeastaan koko ajan. Cory on ihastunut Chelseaan.
Ravenin ja Coryn äiti. Tanya on huolehtivainen, mutta todella hauska.
Ravenin ja Coryn isä. Hän on ammatiltaan kokki.


title: Mikko Hakkarainen

text: Mikko ”Hakki” Hakkarainen (s. 17. marraskuuta 1976 Iisalmi) on suomalainen jääkiekkoilija.


title: Mikko Hakkarainen

text: Hän pelasi pitkään Mestiksessä, kunnes kaudella 2005–2006 nousi SM-liigassa pelaavaan KalPaan, jossa hän teki 23 tehopistettä 51 ottelussa. Maaleja näistä oli 5 ja syöttöjä 18. Hän siirtyi kesällä 2006 SaiPaan, ja hänelle varattiin suuri rooli joukkueessa. Kausina 2006–2007 ja 2007–2008 Hakkarainen pelasi SaiPassa yhteensä 82 peliä ja pisteitä hän keräsi 17=4+13. Kausi 2007–2008 meni piloille pahan solisluuvamman takia. Kaudeksi 2008–2009 Hakkarainen siirtyi JYPiin.


title: Mikko Hakkarainen

text: JYPissä Hakkarainen pelasi kaksi kautta. Hän oli voittamassa keväällä 2009 Suomen-mestaruuden ja keväällä 2010 SM-pronssia. Kaudeksi 2010–2011 Hakkarainen palasi Mestiksen Jukureihin, jonka kanssa teki kaksivuotisen sopimuksen. Hakkarainen lopetti pelaajauransa vuonna 2013. Tuon jälkeen hän on toiminut Jukureissa joukkueenjohtajana ja apuvalmentajana.


title: Aavikkotaipaani

text: Aavikkotaipaani ("Oxyuranus microlepidotus") on Australiassa esiintyvä myrkkykäärme. Se on maailman myrkyllisin maalla elävä käärme. Kookkaan yksilön myrkkyvarastot riittävät tappamaan äärimmillään 100 aikuista ihmistä tai 250 000 hiirtä. Käärmettä tavataan Australian sisäosissa. Kuivuneiden jokien pohjat ovat lajin mieleisintä elinympäristöä. Aavikkotaipaani munii kerrallaan 12–20 munaa.


title: Aavikkotaipaani

text: Aavikkotaipaani kasvaa 2–2,5 metrin mittaiseksi. Sen harmaanruskeissa suomuissa on mustat reunat. Yleensä mustassa ja terävässä päässä on suuret silmät. Se on päiväaktiivinen ja hyvin arka. Aavikkotaipaanin ravintoon kuuluvat rotat ja pienet pussieläimet, joita se etsii kuivuneiden uomien pohjahalkeamista.


title: Aavikkotaipaani

text: Käärmeen myrkyllisyydestä ei ollut selvää näyttöä ennen vuotta 1975, jolloin ensimmäinen elävä yksilö saatiin pyydystettyä. On laskettu, että käärme iskee yhdellä puremalla saaliiseensa 44 milligrammaa myrkkyä, mutta on tavattu myös yksilöitä, jotka ruiskuttavat saaliiseensa jopa 110 milligramman annoksia. Kun panee pienen annoksen aavikkotaipaanin myrkkyä kuppiin, joka sisältää ihmisen verta, veri hyytyy sekunneissa. Terveellä ihmisellä puremasta on 7 tuntia elinaikaa. Hiirellä elinaikaa puremasta ei ole kuin pari sekuntia. Vasta-aineita on kehitelty. Lähes kaikki aavikkotaipaanin puremaksi joutuneet ovat olleet käärmettä tutkimuksissa käsitelleitä herpetologeja. Yksikään oikein hoidettu purema ei ole johtanut ihmisen kuolemaan.


title: Ruotsin Grand Prix

text:
Ruotsin Grand Prix oli Ruotsissa järjestetty Formula 1 -sarjan osakilpailu.
Ruotsi on tähän mennessä ainoa Pohjoismaa, jossa on ajettu Formula 1:siä. Ruotsin GP ajettiin vuosina 1973–1978 Scandinavian Raceway -nimisellä moottoriradalla Anderstorpissa.


title: Ruotsin Grand Prix

text: Ruotsin GP:n menestyneimmät kuljettajat ovat vuoden 1979 maailmanmestari Jody Scheckter ja Niki Lauda, jotka ovat voittaneet kilpailun kahdesti. Heidän autoistaan Scheckterin vuoden 1976 Tyrrell P34 ja Laudan vuoden 1978 Brabham BT46 olivat erikoisimmat, koska Tyrrell oli kuusipyöräinen ja Brabhamin takasiiven alapuolelle oli asennettu ulkopuolinen tuuletin.


title: Ruotsin Grand Prix

text: Kilpailu oli suosittu Ruotsissa Ronnie Petersonin ja Gunnar Nilssonin ajaessa Formula 1 -sarjassa 1970-luvulla, kunnes he kuolivat vuonna 1978 (Peterson Italian GP:ssä ja Nilsson kivessyöpään kauden lopussa), minkä jälkeen kilpailua ei enää järjestetty.


title: Jar of Flies

text: Jar of Flies on Alice in Chainsin vuonna 1994 julkaisema EP-levy. Se nauhoitettiin London Bridge Studiolla Seattlessa viikon mittaisten studio-sessioiden aikana 7.–14. syyskuuta 1993. "Jar of Flies" on ensimmäinen ja toistaiseksi ainoa EP-albumi, joka on saavuttanut ykkössijan Yhdysvaltojen Billboard-albumilistalla.


title: Jar of Flies

text: Laulaja Layne Staleyn mukaan albumin nimi tulee kitaristi Jerry Cantrellin kolmannella luokalla tekemän tieteellisen kokeen mukaan. Siinä kaksi tölkkiä, joissa oli eri määriä ruokia, täytettiin kärpäsillä.


title: Jar of Flies

text:
"Jar of Flies" julkaistiin vuonna 1994 uudelleen yhdessä "Sap"-EP:n kanssa.Albumi - Billboard (Pohjois-Amerikka)
Singlet - Billboard (Pohjois-Amerikka)


title: Pyhäkoulu

text: Pyhäkoulu on useiden kristillisten seurakuntien sunnuntaisin esimerkiksi jumalanpalveluksen aikaan lapsille järjestämää opetustoimintaa. Pyhäkoulussa opetataan esimerkiksi Raamattua leikkien ja laulaen.


title: Pyhäkoulu

text: Ensimmäiset pyhäkoulut olivat katolisia. Jo 1500-luvulla Rooman ja Englannin kirkoissa piispat antoivat määräyksiä lasten opettamisesta sunnuntaisin. Uskonpuhdistuksen aikana Luther, Calvin ja Zwingli korostivat lasten opetuksen tärkeyttä. Luther kirjoitti Vähäkatekismuksen (1529) koko perhettä ajatellen. Sunnuntai-iltapäivisin uskonpuhdistuksen aikaan alettiin Saksassa pitää lasten jumalanpalveluksia, joihin kuului saarna, kuulustelu ja kehotuksia sekä rukousta. Lastensaarna määrättiin pappien velvollisuudeksi eräässä saksalaisessa kirkkojärjestyksessä vuodelta 1532 kaikissa maa- ja kaupunkiseurakunnissa. Myöhemmissä kirkkojärjestyksissä korostettiin vielä voimakkaammin lapsille pidettävien jumalanpalvelusten tärkeyttä.


title: Pyhäkoulu

text: Seuraavien vuosisatojen aikana kirkon kaikkeen opetustoimintaan tuli paljon uusia piirteitä. Pyhäkoulun varsinainen syntymaa on Englanti. Se osai alkunsa teollistuvan yhteiskunnan epäkohtien ja suurien kasvatusvaikeuksien ristitulessa. Pyhäkoulun alkuunpanija oli sanomalehtimies ja kirjanpainaja Robert Raikes (1735–1811). Glouscesterissa, Raikesin kotikaupungissa oli neulatehtaita, joissa lapsetkin olivat töissä pitkiä päiviä. Kodit olivat köyhiä ja likaiset, repaleissa heitteillä kulkevat lapset kiinnittivät Raikesin huomion. Hänen näkemyksensä mukaan paheisiin ja huonoon elämään saattoi saada parannusta koulutuksen ja kasvatuksen avulla. Raikes aloitti pyhäkoulun pitämisen villiintyneille lapsille vuonna 1781. Näin pyhäkoulutoiminta sai alkunsa Isossa-Britanniassa 1780-luvulla Robert Raikesin toiminnan seurauksena. Hän kirjoitti pyhäkoulujen tärkeydestä vuodesta 1783 lähtien lehdessään Gloucester Journal. Tuohon aikaan nopeasti viriävä lehdistö otti asian omakseen ja niin pyhäkouluaate alkoi nopeasti levitä eri puolille. Myös John Wesleyn vaikutuksesta syntyneen metodistisen herätysliikkeen merkitys oli suuri, koska metodismin piirissä oli paljon alttiita vapaaehtoisia pyhäkoulunopettajia.


title: Pyhäkoulu

text: Jo vuonna 1786 Amerikassa Virginiassa aloitettiin pyhäkoulutoiminta. Vähitellen pyhäkoulut tulivat tunnetuiksi muissakin protestanttisissa maissa. Pyhäkoulutoiminnalla on ollut suuri merkitys lähetystyön alueilla Aasiassa ja Afrikassa.


title: Pyhäkoulu

text: Suomessa piispa Juhana Gezelius vanhempi (k. 1690) kehitti voimakkaasti kirkon kasvatuksellista puolta kansan valistamisessa. Hänen aloitteestaan syntyi kiertokoulutoiminta ja lukukinkerit sekä alettiin pitää katekismussaarnoja. Piispa antoi myös rippikouluun suuntaa antavia määräyksiä. Hänen vaikutuksensa kirkon kasvatustehtävien kehittäjänä ja suomalaisen opetustoiminnan aloittajana on suuri.


title: Pyhäkoulu

text: Eräs haarautuma kirkollisen kansanopetuksen alueella olivat sunnuntaikoulut, jollaisesta on tietoja vuodelta 1787 Orimattilasta. Pitäjänkokousten pöytäkirjasta ilmenee, että papisto alkoi kutsua kuusi- ja seitsemänvuotiaita lapsia sunnuntai-iltapäivisin muutamaksi tunniksi pyhäkouluun. Opetuksen ohjeena pidettiin lasten kirjaa, jossa kysymysten ja vastausten avulla käsiteltiin Lutherin Vähää katekismustata. Pöytäkirjoista ilmenee myös, että vanhempia erinäisten haasteiden uhalla velvoitettiin lähettämään lapsensa pyhäkouluun.


title: Pyhäkoulu

text: Turun hiippakunnassa erityisesti arkkipiispa Jakob Tengström (k. 1832) yritti kehittää sunnuntaikouluja. Herätysliikkeet 1800-luvulla toivat uutta eloa tähän toimintaan. Nurmijärven kappalainen Johan Fredrik Bergh järjesti vuonna 1832 pyhäkouluja jokaiseen kylään. Tämä kasvatustoiminta liittyi oleellisesti Gezeliuksen aloittamaan kansanopetusperinteeseen, sillä oppilaat jaettiin aapisluokkaan, harvaanluku- ja testamenttiluokkaan pyrkimyksenä opettaa lapsille sisälukutaito, jotta kukin voisi itsenäisesti lukea Jumalan sanaa. Pyhäkoulutoiminta yleistyi kuitenkin Suomessa vasta 1800-luvun loppupuolella. Tuomiorovasti Aaron Gustaf Borg perusti vuonna 1872 paikallisen pyhäkouluyhdistyksen Kuopioon. Vasta vuonna 1888 perustettiin Suomen Evankelis-Luterilainen Pyhäkouluyhdistys, joka muutti 1991 nimensä Suomen Evankelis-Luterilaiseksi Lapsityön Keskukseksi. Huomattava seikka pyhäkoulun historiassa oli kristillistä kasvatusta koskevan kohdan ottaminen kirkkolakiin vuonna 1925. Pyhäkouluopettajien ja -toiminnan tueksi perustettiin Järvenpäähän vuonna 1936 Pyhäkouluopisto, jonka perinteitä jatkaa vuonna 1946 perustettu Seurakuntaopisto ja sen lapsityön instituutti.


title: Pyhäkoulu

text: Pyhäkouluja järjestetään myös vanhoilislestadiolaisten keskuudessa. Pyhäkoulusta siirrytään 10 vuoden ikäisenä raamattuluokkaan.


title: Pyhäkoulu

text: Myös vapaissa suunnissa on pyhäkoulutoimintaa. Myös vapaissa suunnissa on pyhäkoulutoimintaa. Esimerkiksi vapaakirkolliset ovat järjestäneet pyhäkouluja sen historian alusta lähtien. Ensimmäinen vapaakirkollinen suomenkielinen pyhäkoulu alkoi Orisbergin kartanon tiloissa vuonna 1878 Edward Björkenheimin aloitteesta. Vuonna 1883 järjestettiin kaiketi ensimmäistä kertaa pyhäkouluvalmennusta, johon osallistuivat muutkin kuin vapaakirkolliset.


title: Pyhäkoulu

text: Viime vuosikymmenten kuluessa perinteinen pyhäkoulutoiminta on kehittynyt laaja-alaiseksi ja eri toimintamuotoja sisältäväksi kirkon lapsi- ja perhetyöksi.


title: Yle Puhe

text: Yle Puhe (aikaisemmin Yle Radio Peili) on Yleisradion radiokanava. Yle Puhe on Suomen ensimmäinen puheradio. Lisäksi kanava on kuultavissa internetissä sekä satelliittijakelussa kanavalla Yle Sat 1.


title: Yle Puhe

text: Yle Puheesta tuli valtakunnallinen kanava vuoden 2012 alussa. Samalla kanava uudistui. Uudistuksen tarkoitus oli tarjota 30–45-vuotialle ohjelmaa, koska Yleisradion mukaan ”Yle Radio 1:n ja nuorisokanava YleX:n välissä oli ikäluokkakuoppa”. Lisäksi Yle Puheelle siirrettiin aiemmin Radio Suomessa kuuluneita urheilulähetyksiä. Kanavauudistus herätti kritiikkiä kuuntelijoiden joukossa ja erityisesti urheilua vaadittiin pois kanavalta.


title: Yle Puhe

text: Arkisin kanavan ohjelmistoon kuuluvat muiden muassa Puheen Aamu (klo 7–10), Juuso Pekkinen (10–11), Akti (11-12), Keskipäivän klassikko, Politiikkaradio (12.30–13) ja Nosto (14–15, 16-17) sekä Päivä Tunnissa (17-18). Lisäksi päivittäin kello 13 esitetään erilaisia viikottaisia erikoisohjelmia. Näistä pitkäikäisimpiä ja tunnetuimpia Perttu Häkkisen ohjelma, Ali Jahangirin ja Abdirahim "Husu" Husseinin luotsaama Ali & Husu sekä Tommy Lindgrenin ja Petteri Sihvosen kokeellinen urheiluohjelma Lindgren & Sihvonen. Yle Puhe kuului vuosina 2012–2018 Yle TV2:n Uutisikkunan taustaäänenä.


title: Yle Puhe

text: Ensimmäinen valtakunnallisella Yle Puheella kuultu musiikkikappale oli Porilaisten marssi, joka soitettiin Sami Jauhojärven ja Iivo Niskasen voitettua parisprintin olympiakultaa Sotšissa 19. helmikuuta 2014. Tätä ennen kanavalla on kyllä kuultu musiikkia, mutta kappaleet ovat olleet vain katkelmia, ja niitä on esitetty esimerkiksi sellaisten uusintahaastatteluiden yhteydessä, jotka ovat sisältäneet musiikkia. Tällaisia ovat muun muassa edesmenneen Radiomafia-kanavan haastattelut. Kanavalla kuullaan toki myös eri ohjelmien lyhyitä tunnusmusiikkeja, kuten ennen urheilulähetyksiä Yle Urheilun tunnusmusiikki.


title: Yle Puhe

text: 26.2.2018 alkaen kanavalla kuullaan myös musiikkia. Musiikin tarkoituksena on tarjota pieniä hengähdystaukoja laadukkaan ja asiapitoisen puheen lomaan. Musiikki keventää niitä hetkiä, jotka ovat vähemmän keskittyneen kuuntelun aikaa, kuten aamua ja iltapäivää.


title: Yle Puhe

text: Radio Rapu haastoi Yleisradion markkinaoikeuteen elokuussa 2014, koska Yle Puhe mainostaa itseään sloganilla ”Suomen ainoa puheradio”, vaikka se ei haasteen mukaan ole totta. Asia sovittiin oikeuden ulkopuolella joulukuussa 2014.


title: Tapiola (täsmennyssivu)

text: Tapiola tarkoittaa seuraavia asioita:Tapiola on myös sukunimi:


title: Portugalin aluejako

text: Portugali on perinteisesti jaettu piireihin ("distrito"), kuntiin ("município" / "concelho") ja kuntien osiin "freguesioihin".


title: Portugalin aluejako

text: Portugaliin kuuluu piirien lisäksi kaksi autonomista aluetta, Azorit ja Madeira. Ennen vuoden 1976 uutta perustuslakia ne muodostivat neljä piiriä: Hortan, Ponta Delgadan, Angra do Heroísmon ja Funchalin. Piireillä ei juuri ole poliittista itsemääräämisoikeutta.


title: Portugalin aluejako

text: Portugalissa on 308 kuntaa. Freguesioita on 3 091. Niiden määrää vähennettiin yli tuhannella vuosien 2012–2013 uudistusten aikana. Kunnanjohtaja on pormestari, ja kullakin kunnalla on oma juhlapäivänsä. Kaupungit ("vila") sijaitsevat kuntien alueella, mutta niiden rajat eivät yleensä ole samat. "Viloja" maassa on 533. Lisäksi 151 paikkaa on saanut "cidaden" aseman. Kaikkiaan "viloja" ja "cidadeja" on yli kaksi kertaa enemmän kuin kuntia. Kunnat jakautuvat edelleen freguesioihin, joita on Portugalissa 4 261. Kuusi kuntaa sisältää vain yhden freguesian, ja Barcelosin kunnalla on Portugalissa eniten freguesioita (89).


title: Portugalin aluejako

text:
NUTS I jakaa Portugalin Manner-Portugaliin sekä Azorien ja Madeiran autonomisiin alueisiin. NUTS II jakaa Manner-Portugalin viiteen alueeseen: Norte, Centro, Lissabon, Alentejo ja Algarve. NUTS II:n määrittelemä Lissabonin alue on käytännössä miltei sama kuin Lissabonin metropolialue. NUTS III jakaa alueet edelleen pienempiin alueisiin:
LAU I -tason muodostavat kunnat ja LAU II -tason freguesiat.


title: Sara (nimi)

text: Sara on naisen etunimi. Sara on muunnos nimestä Sarah, joka merkitsee hepreaksi hienoa rouvaa tai prinsessaa (שָׂרָה).


title: Sara (nimi)

text: Vuoden 2015 loppuun mennessä Suomessa on rekisteröity 14 893 Sara-nimistä naista ja alle 5 miestä. Nimi yleistyi huomattavasti 1980-luvulla, ja sen suosio jatkuu edelleen. Suomessa nimen vanhastaan yleisempi muunnos on Saara.


title: Sara (nimi)

text: Natsi-Saksassa säädettiin vuonna 1938, että kaikkien juutalaisten naisten, joiden etunimi ei ollut "tyypillisesti juutalainen", jollaisista nimistä samalla vahvistettiin virallinen luettelo, oli otettava toiseksi etunimekseen Sara. Vastaavasti juutalaisten miesten, joiden etunimi ei ollut "tyypillisesti juutalainen", oli otettava toiseksi etunimekseen Israel.


title: Saippuaprinssi

text: Saippuaprinssi on vuonna 2006 ensi-iltansa saanut suomalainen romanttinen komedia, joka sijoittuu saippuaoopperan tuotantoryhmän maailmaan. Elokuvan on ohjannut Janne Kuusi ja sen pääosissa ovat Mikko Leppilampi, Pamela Tola ja Outi Mäenpää.


title: Saippuaprinssi

text:
Elokuva kertoo rahattoman amatöörinäyttelijän Ilonan (Pamela Tola) vaiheista saippuasarjan tekijätiimissä, johon hän on päätynyt käsikirjoittajaksi. Firman juhlissa hän ihastuu sarjan päänäyttelijään Kalleen (Mikko Leppilampi). Myöhemmin Kallella menevät todellisuus ja saippuasarja sekaisin ja sarjan tuottaja Raakel (Outi Mäenpää) alkaa kilpailla Ilonan kanssa Kallen rakkaudesta.
Elokuva sai neljä Jussi-ehdokkuutta: paras kuvaus, paras leikkaus, paras lavastus ja paras äänisuunnittelu.


title: On a Plain

text: "On a Plain" on yhdysvaltalaisen grunge-yhtye Nirvanan vuonna 1991 julkaistu kappale. Se julkaistiin yhtyeen toisella albumilla "Nevermind".


title: On a Plain

text: "On a Plain" -kappaleen on sanoittanut Nirvanan keulahahmo Kurt Cobain vuonna 1990. Craig Montgomery nauhoitti kappaleen ensimmäisen kerran studiossa vuoden 1991 tammikuussa Seattlessa. Yhtye esitti kappaleen ensimmäisen kerran livenä toukokuussa vuonna 1991 Los Angelesissa.


title: On a Plain

text: Butch Vig nauhoitti ""On a Plain"" -kappaleen Nevermind-albumille toukokuussa tai kesäkuussa North Hollywoodissa. Kappaleesta julkaistiin promosingle kesällä vuonna 1992.


title: On a Plain

text: Akustinen versio kappaleesta nauhoitettiin Nirvanan "MTV Unplugged" -keikalla 18. marraskuuta 1993. Se julkaistiin sitten yhtyeen "MTV Unplugged in New York" -livealbumilla, joka julkaistiin marraskuussa vuonna 1994. Tässä versiossa oli sellonsoittajana Lori Goldston.


title: On a Plain

text: Toinen (sähköinen) liveversio kappaleesta julkaistiin vuonna 1994 yhtyeen "Live! Tonight! Sold Out!!" -VHS-kasetilla. Se nauhoitettiin Roskilde-festivaaleilla 16. kesäkuuta vuonna 1992 Roskildesta, Tanskasta.


title: On a Plain

text: Seuraavat yhtyeet ovat soittaneet kappaleen cover-versiona:


title: Patrice de Mac-Mahon

text: Edme Patrice Maurice, Mac-Mahonin kreivi, Magentan herttua, Solférinon ruhtinas (13. heinäkuuta 1808 Sully, Saône-et-Loire – 16. lokakuuta 1893 Montcresson, Loiret) oli Ranskan marsalkka ja Ranskan kolmannen tasavallan ensimmäinen presidentti vuosina 1875–1879.


title: Patrice de Mac-Mahon

text: Sullyssa syntynyt Patrice de Mac-Mahon oli aatelisperheensä seitsemästätoista lapsesta kuudestoista. Hänen esi-isänsä olivat kotoisin Irlannista ja paenneet Jaakko II:n harjoittamaa katolilaisten vainoa. Ludvig XV aateloi hänen isoisänsä Marquis d'Equillyksi.


title: Patrice de Mac-Mahon

text: Patrice de Mac-Mahon kävi St-Cyrin sotilasakatemiaa ja valmistui 1827. Hän oli kenraali Achardin adjutantti Algeriassa, jossa hän oli vuoteen 1854. Hänestä tuli muukalaislegioonan komentaja 1843 ja divisioonankenraali 1852. Hän kunnostautui Krimin sodassa erityisesti Malakoffin taistelussa 1855. Mac-Mahonille tarjottiin ylennystä, mutta hän halusi palata Algeriaan.


title: Patrice de Mac-Mahon

text: Patrice de Mac-Mahon nimitettiin Ranskan senaattiin 1856. Hän taisteli Itävallan-Sardinian sodassa 2. armeijankunnan (Italian armeijan) komentajana ja varmisti voiton Magentassa 4. kesäkuuta 1859. Hänet nimitettiin kentällä marsalkaksi ja Napoleon III myönsi hänelle myöhemmin Magentan herttuan aatelisarvon.


title: Patrice de Mac-Mahon

text: Patrice de Mac-Mahon oli Algerian kenraalikuvernöörinä syyskuusta 1864, mutta jätti viran Ranskan–Preussin sodan alussa, jossa hän komensi Alsacen yksikköä sekä I ja V armeijakuntia Reinin armeijan eteläsiivellä. Alle viikossa koko Reinin armeija joutui perääntymään Ranskaan armottomien preussilaisten edellä. Mac-Mahon jätti armeijakuntansa ja komensi Napoleon III:n kanssa Reinin armeijan 120 000 miehen jäänteitä (I, VII, XII armeijakunta). Armeija lähti marssiin kohti Metziä 130 km:n päässä vapauttaakseen sinne piiritetyt joukot. Preussin 3. armeija oli kuitenkin edennyt 325 km kolmessa viikossa ja tapasi ranskalaiset Meusen varrella 29. elokuuta, josta ranskalaiset vetäytyivät kolmen päivän taistelujen jälkeen Sedaniin. Tällä välin uusi Preussin 4. armeija eteni Sedanin eteläpuolelle 3. armeijan kaivautuessa sen pohjoispuolelle. 1. syyskuuta 1870 Preussilaiset sulkivat piiritysrenkaan Helmuth von Moltken johdolla.


title: Patrice de Mac-Mahon

text: Mac-Mahon haavoittui, ja komento siirtyi kenraali De Wimpffenille, joka ilmoitti Ranskan armeijan antautumisesta. 2. syyskuuta Napoleon III antautui viimeisten 83 000 miehensä kanssa. Mac-Mahon johti vielä Versaillesin joukkoja kukistaen Pariisin kommuunin toukokuussa 1871.


title: Patrice de Mac-Mahon

text: 9. marraskuuta 1873 kansalliskokous nimitti Mac-Mahonin presidentiksi seitsemäksi vuodeksi. Tammi- ja helmikuussa 1875 säädettiin lait, jotka viimein tekivät tasavallasta Ranskan laillisen valtiomuodon. Mac-Mahon hyväksyi myös Jules Armand Dufauren ja Jules Simonin hallitukset, joissa tasavaltalaiset olivat edustettuina. Kuitenkin toukokuussa 1877 Mac-Mahon erotti pääministeri Jules Simonin ja korvasi hänet herttua Albert de Brogliella estääkseen tasavaltalaisuuden kannatuksen kasvun ja parantaakseen Henri d'Artoisin kuninkaaksi pääsemisen mahdollisuuksia. Tätä nimitetään toukokuun 16. päivän kriisiksi ("Crise du Seize mai"). Tasavallan kannattajat ja vasemmisto katsoivat, että Mac-Mahon tavoitteli diktatuuria ja toimi siten vastoin perustuslakia.


title: Patrice de Mac-Mahon

text: Mac-Mahonin matkusti läpi maan varmistaakseen konservatiivien kannatuksen parlamenttivaalissa, mutta vasemmisto sai silti 120 edustajan enemmistön. De Broglien ministeriö erosi, ja Jules Dufaure muodosti vasemmistolaisen hallituksen. Mac-Mahon pysyi vallassa vielä vuoden 1878, jotta Pariisin maailmannäyttely onnistuisi. Sitten hän pyysi eroa, ja tammikuun 1879 presidentinvaaleissa hänen seuraajakseen valittiin vasemmistolainen Jules Grévy.


title: Patrice de Mac-Mahon

text: Patrice de Mac-Mahon kuoli Montcressonissa Loiretissa 1893. Hänet haudattiin täysin kunnianosoituksin Invalidikirkkoon.


title: Maria McKee

text: Maria McKee (koko nimi Maria Louise McKee, s. 17. elokuuta 1964, Los Angeles, Kalifornia) on yhdysvaltalainen laulaja.


title: Maria McKee

text:
Vuonna 1982 McKee oli yksi cowpunk/kantrirock-bändi Lone Justicen perustajista. Bändin kanssa hän julkaisi kaksi levyä.
1989 McKee siirtyi soolouralle ja julkaisi nimeään kantavan omakustannealbuminsa. Hänen singlestään "Show Me Heaven" tuli hitti erityisesti Isossa-Britanniassa, jossa se pysyi listaykkösenä neljä viikkoa vuonna 1990. Kappale on myös "Days of Thunder – ukkosta radalla" –elokuvan soundtrackillä. Hänen toinen hittinsä "If Love Is a Red Dress" julkaistiin "Pulp fiction - tarinoita väkivallasta" –elokuvan soundtrackillä vuonna 1994.
Sittemmin McKee on julkaissut kuusi albumia, joista yksi on kokoelma.


title: Andre Spitzer

text: Andre Spitzer (1945,Timișoara, Romania – 6. syyskuuta 1972, München) oli israelilainen miekkailuvalmentaja. Spitzer osallistui Münchenin vuoden 1972 olympialaisiin Israelin miekkailumaajoukkueen valmentajana. Hän oli yksi niistä panttivangeista, jotka palestiinalaiset terroristit surmasivat Münchenin verilöylyssä.


title: Andre Spitzer

text: Spitzer syntyi Romaniassa mutta muutti Alankomaihin vuonna 1964. Hän avioitui vuonna 1971 entisen miekkailuvalmennettavansa Ankien kanssa. Myöhemmin he muuttivat Israeliin. Pariskunnan tytär Anouk syntyi muutamaa kuukautta ennen Münchenin olympialaisia. Andre ja Ankie matkustivat Müncheniin, mutta Anouk jäi Alankomaihin isovanhempiensa luo.


title: Andre Spitzer

text: Olympialaisten puolivälissä Spitzerit kutsuttiin takaisin Alankomaihin tyttären jouduttua sairaalaan. Tyttären terveydentila oli kuitenkin luultua parempi, ja Spitzer palasi takaisin olympiakaupunkiin. Hän myöhästyi junasta, mutta hänen vaimonsa ajoi hänet Eindhoveniin asemalle, missä hän nousi junaan. Silloin Spitzerit näkivät toisensa viimeisen kerran.


title: Andre Spitzer

text: Andre Spitzer tuli Müncheniin neljä tuntia ennen kuin terroristit ottivat olympiakylän asukkaat panttivangiksi. Painivalmentaja Moshe Weinberg ja painonnostaja Jossef Romano murhattiin, ja Spitzer ja kahdeksan muuta urheilijaa otettiin vangiksi. Spitzer nähtiin elävänä viimeisen kerran, kun hän puhui avoimesta ikkunasta neuvottelijoille.


title: Andre Spitzer

text: 20 tunnin neuvottelujen jälkeen panttivangit ja terroristit lennätettiin helikopterilla Fürstenfeldbruckin lentotukikohtaan, mistä – niin terroristeille uskoteltiin – heidät lennätettäisiin johonkin heille ystävällismieliseen arabimaahan. Baijerin rajavartiosto ja Münchenin poliisi toteuttivat kuitenkin kentällä väijytyksen ja pelastusyrityksen, joka huonosti valmisteltuna epäonnistui. Kahden tunnin laukaustenvaihdon jälkeen terroristit ampuivat Spitzerin ja muut panttivangit.


title: Andre Spitzer

text: Spitzer haudattiin Tel Aviviin.


title: Niko ja Lypsyjakkarat

text: Niko ja Lypsyjakkarat on kuopiolaislähtöinen huumorimusiikkia soittava yhtye. Sen perustivat vuonna 1997 Sami Karhunen, Vuokko Järvinen ja Antti Heikkilä. Pian perustamisen jälkeen yhtyeeseen liittyivät myös Sampsa Väätäinen ja Kimmo Räsänen.


title: Niko ja Lypsyjakkarat

text: Niko ja Lypsyjakkarat perustettiin vuonna 1997 Kuopiossa. Perustajajäseniin kuuluvat Sami Karhunen (kitara), Vuokko Järvinen (laulu, kitara) ja Antti Heikkilä (basso). Hyvin pian perustamisensa jälkeen yhtyeeseen liittyi myös Sampsa Väätäinen (rummut) ja Kimmo Räsänen (laulu, mutekitara). Niko ja Lypsyjakkarat on esittänyt alusta lähtien omia kappaleitaan, mutta varsinkin uran alkuvaiheissa ohjelmistoon kuului myös runsaasti parodiaversioita tunnetuista rock-klassikoista, kuten "Born to be bylsimään" ("Born to be wild").


title: Niko ja Lypsyjakkarat

text: Niko ja Lypsyjakkat ehti hankkia itselleen kovan livebändin maineen Itä-Suomessa, vaikka se soittikin vuosina 1997-1999 yhteensä vain neljä keikkaa. Yhtyeen keikat olivat tapahtumia, jotka liikkuivat jossakin rock-konsertin ja performanssin välillä. Varsinkin kolmannella keikallaan yhtye herätti runsaasti huomiota. Keikan järjestäjä keskeytti esityksen vain kolmen kappaleen jälkeen ja uhkasi kutsua paikalle poliisin. Syynä oli ilmeisesti soittajien alastomuus ja "arveluttava" käytös. Järjestäjän voimakkaaseen reaktioon vaikutti varmasti myös yhtye nimeltä "Ipe Törnänen ja Orkka", jonka hyvin performatiivinen esitys toimi tuolloin Lypsyjakkaroiden lämmittävänä aktina.


title: Niko ja Lypsyjakkarat

text: Tähän asti viimeisen keikkansa Niko ja Lypsyjakkarat soitti Kuopiossa "Vessankatto Festivaaleilla". Tuolloin lavalla soitti myös yhtyeen ulkojäsen Toni Suominen (lyömäsoittimet, taustalaulu). Viimeisen keikan jälkeen yhtye on keskittynyt vain studiotyöskentelyyn. Viimeisin levytys on kokoelma "Tissimillenium" (2004).


title: Niko ja Lypsyjakkarat

text: MP3-singlet "Mä lennän taas (sun makkaralla)", "Lähes autenttinen Dingo" ja "Taikakäsi" ovat Niko ja Lypsyjakkaroiden muistetuimmat kappaleet.


title: Niko ja Lypsyjakkarat

text: Niko ja Lypsyjakkaroilta on piakkoin tulossa uusi levy, joka kantaa työnimeä "Kortti Euroopasta". Myös mahdollisesta comeback-kiertueesta (Millenium-comeback) on huhuttu jo vuosia. Haastatteluissa yhtye ei ole täysin tyrmännyt ajatusta mahdollisesta paluustaan esiintymislavoille. Yhtyeen laulaja Vuokko Järvinen on valmistelemassa ensimmäistä soololevyään.


title: Gad Tsobari

text: Gad Tsobari (tai Tsabari) (s. 1944) on israelilaissyntyinen painija ja vuoden 1972 Münchenin olympialaisten urheilija. Hän otti myös osaa vuoden 1976 Montrealin kisoihin.


title: Gad Tsobari

text:
Tsobari on ainoa eloonjäänyt israelilaisista urheilijoista, jotka palestiinalaiset terroristit ottivat panttivangiksi Münchenin olympialaisissa. Israelilaisten urheilijoiden asuntoon tunkeuduttiin aamyöllä 5. syyskuuta vuonna 1972. Vaikka Musta syyskuun jäsenet saivat Tsobarin kiinni, hän pääsi pakenemaan kellarin ja autotallin kautta.
Yksi terroristeistä seurasi Tsobaria ja haavoitti tätä. Tsobari löysi perille turvallisuusrakennukseen olympiakylässä, ja kertoi tapahtumasta.


title: Gad Tsobari

text: Vain 18 tuntia myöhemmin Tsobari ja muu olympialaisiin osallistunut Israelin joukkue katsoivat televisiosta kuinka helikopteri lensi Fürstenfeldbruckin lentotukikohtaan, jossa verilöyly tapahtui. Tsobari masentui tapahtumien johdosta ja rupesi juomaan, mutta toipui terapian avulla ja palasi Israeliin. Nykyään Tsobari toimii valmentajana Israelissa.


title: Ranskan marsalkka

text: Ranskan marsalkka () juontaa arvonimenä juurensa Filip Augustuksen Albéric Clémentille noin vuonna 1190 luomasta arvonimestä "marescallus Franciae". Myöhemmin arvosta tuli tallikreiviä tai konstaapelia ("connétable de France", "comes stabulari") korkeampi arvonimi. Vuoteen 1791 mennessä nimitettiin 256 marsalkkaa. Kansalliskokous lopetti arvonimen vuonna 1793.


title: Ranskan marsalkka

text: Ensimmäisen keisarikunnan aikana nimitettiin keisarikunnan marsalkoita. Restauraation myötä arvonimi palasi Ranskan marsalkaksi ja keisari Napoleon III säilytti sen.


title: Ranskan marsalkka

text: Kuusi marsalkkaa on palkittu marsalkka-kenraalin ("maréchal général des camps et armées du roi") arvonimellä: Biron, Lesdiguières, Henri Turenne, Claude Villars, Morits Saksilainen ja Soult.


title: Ranskan marsalkka

text: Nyky-Ranskassa marsalkan arvonimi ei ole sotilasarvo, vaan se annetaan erityisesti kunnostautuneille kenraaleille. Esimerkiksi Philippe Pétain säilytti arvonimen, vaikka hänet tuomittiin maapetoksesta ja hän menetti sotilasarvonsa.


title: Ranskan marsalkka

text: Viimeisin Ranskan marsalkka on Alphonse Juin, joka palkittiin 1952 ja kuoli 1967. Tosin François Mitterrand nimitti vuonna 1984 "Marie Pierre Kœnigin" (1898-1970) Ranskan marsalkaksi, mutta nimitys oli postuumi.


title: Zeev Friedman

text: Zeev Friedman (10. kesäkuuta 1944 Siperia, Neuvostoliitto – 5. syyskuuta 1972 Fürstenfeldbruck, Baijeri, Saksa) oli israelilainen olympiapainonnostaja ja vuoden 1972 olympialaisten verilöylyn uhri.


title: Zeev Friedman

text: Zeev syntyi Siperiassa mutta asui jonkin aikaa Puolassa kunnes muutti Israeliin vuonna 1960. Friedman oli Israelin armeijan terrorismin vastaisessa yksikössä. Huhujen mukaan Friednannilla oli suhde palestiinalaisen naisen kanssa.


title: Zeev Friedman

text: Friedman sijoittui 12:nneksi Münchenin olympialaisten painonnoston kääpiösarjassa. Hän oli panttivankina kun palestiinalaiset ottivat vangiksi 11 israelilaista urheilijaa ja kuoli kun terroristit surmasivat hänet ja muut urheilijat.


title: Eliezer Halfin

text: Eliezer Halfin (18. kesäkuuta 1948 – 6. syyskuuta 1972) oli israelilainen painija, joka surmattiin vuoden 1972 olympialaisissa tapahtuneessa kaappausdraamassa. Palestiinalaiset terroristit ottivat 11 israelilaista urheilijaa vangiksi. Eliezer oli mekaanikko ja syntyi Neuvostoliitossa. Hän muutti Israeliin vuonna 1969.


title: Tourette’s

text: tourette’s on yhdysvaltalaisen grunge-yhtye Nirvanan vuonna 1993 julkaistun "In Utero" -albumin 11. raita.


title: Tourette’s

text: ”tourette’s”-kappaleen sanoitti Nirvanan laulaja/kitaristi Kurt Cobain vuonna 1992. Nirvana esitti kappaleen ensimmäisen kerran elokuussa vuonna 1992 Reading festivaaleilla Readingissä, Englannissa ja Cobain esitteli sen nimellä ”The Eagle Has Landed”. Se julkaistiin vuonna 1996 yhtyeen "From the Muddy Banks of the Wishkah" -live-kokoelma-albumilla.


title: Tourette’s

text: Jack Endino nauhoitti Seattlessa ”tourette’s”:n ensimmäisen kerran studiossa lokakuussa vuonna 1992. Steve Albini äänitti myöhemmin kappaleen Minnesotassa "In Utero" -albumille helmikuussa vuonna 1993.


The Best of Kiss: The Millennium Collection on KISS-yhtyeen julkaisema kokoelma-albumi 8. toukokuuta 2003.


title: Chris Rea

text: Christopher ”Chris” Anton Rea (s. 4. maaliskuuta 1951 Middlesbrough) on englantilainen laulaja, lauluntekijä ja kitaristi, joka on tunnettu taitavasta slide-soitostaan ja käheästä, matalasta äänestään. Hän on myös näytellyt pieniä rooleja.


title: Chris Rea

text: Alun alkaen Rea keskittyi luomaan uraa Euroopassa. Vuonna 1975 julkaistiin hänen esikoissinglensä ”So Much Love”. Hänen debyyttialbuminsa "Whatever Happened to Benny Santini?" julkaistiin vuonna 1978. Sen nimi viittasi taiteilijanimeen, jolla Rean albumi oli suunniteltu julkaistavan. Albumilta julkaistiin single ”Fool (If You Think It's Over)”, joka oli Grammy-ehdokas Yhdysvalloissa. Vuonna 1979 julkaistiin Rean seuraava albumi "Deltics". Albumi nimettiin brittiläisen junatyypin mukaan. Sen tuotti Gus Dudgeon, joka tuotti myös useita Elton Johnin albumeita.


title: Chris Rea

text: Ura jatkui menestyksekkäästi 1980-luvulla, jolloin hän julkaisi kahdeksan albumia. Albumi "Shamrock Diaries" ja hitit ”Stainsby Girls” ja ”Josephine” tekivät Rean tunnetuksi Isossa-Britanniassa vuonna 1985. Seuraavat albumit "On the Beach" (1986) ja "Dancing with Strangers" (1987) osoittautuivat myös menestyksekkäiksi. Vuonna 1988 julkaistiin kokoelma-albumi "New Light Through Old Windows", jonka valtava suosio vahvisti Rean aseman yhtenä Ison-Britannian eturivin laulaja-lauluntekijöistä.


title: Chris Rea

text: Vuonna 1989 albumi "The Road to Hell" jatkoi hänen menestystarinaansa nousten Ison-Britannian listaykköseksi. Seuraava pitkäsoitto "Auberge" (1991) sai niin ikään suuren suosion Euroopassa. Vuoden 1992 albumi "God’s Great Banana Skin", joka sisälsi entistä rockhenkisempää materiaalia, nousi Isossa-Britanniassa listasijalle neljä. Seuraavana vuonna julkaistiin "Espresso Logic", joka sisälsi hittisinglen ”Julia”. Single kertoi Rean toisesta tyttärestä ja oli hänen yhdestoista Top 40 -hittinsä.


title: Chris Rea

text: Huonon terveydentilan vuoksi Rea joutui pitämään muutaman vuoden tauon, kunnes hän vuonna 1998 julkaisi seuraavan albumin, "The Blue Cafen", joka nousi Ison-Britannian top 10 -listalle huolimatta vähäisestä mainostuksesta tai siitä, ettei levyltä julkaistu yhtäkään singleä. Vuonna 1999, kymmenen vuotta "The Road to Hell" -albumin jälkeen, Rea julkaisi "The Road to Hell: Part 2:n", joka ei kuitenkaan menestynyt hyvin. Vuoden 2000 albumia "King of the Beach" kriitikot sen sijaan ylistivät. Samana vuonna York julkaisi remiksauksen Rean vuoden 1986 singlestä ”On the Beach”, ja siitä tuli tanssihitti.


title: Chris Rea

text: Sittemmin Rea on julkaissut albumit "Stony Road" (2002), "The Blue Juke Box" (2004) ja "Blue Guitars" (2005), jotka ovat tyylilajiltaan bluesia ja jazzia. Ura katkesi jälleen useiksi vuosiksi Rean sairastuttua syöpään. Vuonna 2009 julkaistiin kokoelma-albumi "Still So Far to Go".


title: Chris Rea

text: Rea on naimisissa Joan Lesley Allportin kanssa ja heillä on kaksi tytärtä. Sekä Rean isä Camillo Jr. (k. 2010) että isoisä Camillo Sr. olivat tunnettuja italialaistaustaisia jäätelötehtailijoita Middlesbrough’ssa.


The Best of Kiss: The Millennium Collection, Vol. 2 on KISS-yhtyeen 15. kesäkuuta 2004 julkaisema kokoelmalevy. Kokoelma sisältää ainoastaan Kissin 1980-luvun kappaleita.


title: The Best of Kiss: The Millennium Collection, Vol. 3

text: The Best of KISS: The Millennium Collection, Vol.3 on KISS-yhtyeen kokoelma-albumi. Se julkaistiin 10. lokakuuta 2006 ja sisältää Kissin kappaleita vuosilta 1992–1998.


title: Mututieto

text: Mututieto, mututuntuma, mutu tai mutuväite on käsite, joka on lyhenne sanoista ”musta tuntuu”. Sitä käytetään kuvaamaan heikosti perusteltua väitettä tai arkikäsityksiä. Mutumenetelmä on epätieteellinen tai muu perustelematon tutkimus- tai päättelytapa, ”musta tuntuu -menetelmä”.


title: Mututieto

text: Mutulla voidaan ymmärtää myös nopeasti tehtyä johtopäätöstä tai varovaisuuden aiheuttamaa ensireaktiota asiaan, jolloin asian tarkempi selviäminen myöhemmin voi johtaa paremmin harkittuun ratkaisuun. Tällainen karkea tilanteen arviointi voi luonnonolosuhteissa olla hengen pelastava, koska harkintaan perustuva päätös on liian hidas. Tämän kaltaisten mutupäätösten onkin tutkittu aiheutuvan refleksinomaisesti ja sen mahdollisuudella on ollut merkittävä rooli ihmisen kehityksessä.


title: Tōtōsai

text: Tōtōsai () on kuvitteellinen henkilö manga- ja animesarja Inuyashasta. Hänet nähdään usein ratsastamassa kolmisilmäisellä yōkai-härällä nimeltä Mō-Mō (猛々).


title: Tōtōsai

text: Tōtōsai on vanha mies, joka on tehnyt Sesshōmarun miekan Tenseigan sekä Inuyashan miekan Tessaigan. Hän oli myös Inuyashan ja Sesshōmarun isän ystävä. Hän tietää hyvin miekkojen eri ominaisuudet ja on neuvonut Inuyashaa Tessaigan käytössä. Hän on usein poissaoleva ja unohtelee tapahtumia. Tavattuaan Inuyashan ensimmäisen kerran Tōtōsai testasi Inuyashan taitoja taistelussa. Hän kykenee syöksemään tulta suustaan ja omistaa pitkän vasaran, joiden avulla hän takoo ja korjaa aseita.


title: Tōtōsai

text: Tōtōsai on Myōgan tapaan pelkurimainen, mutta tämä monesti johtuu siitä että hän haluaa välttää turhia taisteluita. Tōtōsai on monien mielestä höperö ja selkärangaton ja hermojakin vaativa, mutta jo alusta lähtien saavat Inuyashan kumppanit ihmetellä, miten hän samalla pelkää Sesshōmarua (hänestä ja Inuyashasta hän puhuu "idioottimaisina veljeksinä", ja jota vastaan suojelua kaipaavana puhuukin koko ajan "idiootista", ja varmasti siksi koska pitää Sesshōmarua paljon vähäisempänä ja säälittävämpänä kuin suurta ja molempien ihailemaa Inu no Taishōta, jonka suuruutta poikansa niin tavoittelee), mutta myös uskaltaa uhmata ja pilkata häntä, eivätkä tiedä onko vanhus lopulta heikko vai vahva. Sesshōmarun ja Inuyashan taistellessa Inuyashan ollessa kykenemätön käyttämään miekkaansa, Tōtōsai pelasti Inuyashan puhaltamalla tulimuurin erottamaan taistelijat toisistaan. Jo ilmaantumisjaksossaan hän joutui käyttämään tätä kykyään, mutta osuikin vahingossa Inuyashaan; muutamaa hetkeä myöhemmin hän teki lopun taistelusta lyömällä moukarillaan maata, joka revettyään purskautti laavaa sisuksistaan. Hänestä on myös ollut muutenkin paljon hyötyä sillä hän muun muassa korjasi Tessaigan ja Sangon Hiraikotsun näiden rikkouduttua.


title: Raision rautatieasema

text: Raision rautatieasema (, ) on rautatieasema Raision kaupungissa Varsinais-Suomessa.


title: Raision rautatieasema

text: Raision rautatieasema perustettiin vuonna 1923 Turku-Naantali maantien varteen, pari kilometriä Raision kirkonkylästä. Asemarakennus valmistui samana vuonna. Asema vihittiin käyttöön 30.5.1925. Aseman seudulle ei muodostunut uutta asutusta, sen sijaan teollisuutta sen lähistölle nousi runsaasti, kun esimerkiksi Raision tehtaiden edeltäjä Oy Vehnä Ab:n mylly perustettiin sen läheisyyteen. Raision rautatieasema oli myös radan merkittävin väliasema, sillä siellä haarautuvat Uudenkaupungin rata ja Naantalin rata.


title: Raision rautatieasema

text: Vaikka Raisio laajeni, ei rautatien käyttö kasvanut samassa tahdissa. Aseman lipunmyynti suljettiin 1.10.1988 ja henkilöliikenne loppui kokonaan vuoden 1993 alussa, koko Uudenkaupungin radan henkilöliikenteen lakkauttamisen myötä. Asema palvelee enää ainoastaan tavaraliikennettä, jonka ansiosta asema säilyi miehitettynä aina vuonna 2008 käyttöön otettuun kauko-ohjaukseen asti. Huonokuntoiseksi päässyt asema lähirakennuksineen siirtyi ensin Senaatti-kiinteistöjen myyntikohteeksi 2007 ja lopulta yksityisomistukseen kesäkuussa 2010.


title: Raision rautatieasema

text: Itse asemarakennus yhdessä viereisen asuinkasarmin kanssa on luokiteltu valtakunnallisesti merkittäväksi rakennetuksi kulttuuriympäristöksi, jonka vuoksi asemarakennuksia ja asemapuistoa tulee hoitaa Museoviraston ohjeiden mukaisesti "kulttuurihistoriaa ja hoitoperinteitä vaalien". Myös itse asemarakennuksen käyttöön virasto asettaa rajoituksia, sillä sen huonejakoa tai kiinteitä kalusteita ei saa muuttaa. Kokonaisuudessaan asema-alueen pinta-ala on noin kuusi hehtaaria ja sillä sijaitsee itse aseman lisäksi viisi muuta rakennusta: sauna, asuinrakennus ja kolme ulkorakennusta. Osa tontista on Raision tehtaiden pysäköintialuetta.


title: Trifon Vjatkalainen

text: Pyhittäjä Trifon Vjatkalainen () (1543-1612) oli venäläinen munkki (arkkimandriitta) ja ortodoksisen kirkon pyhä, joka tunnetaan lisänimellä hantien valistaja. Suomessa hänet lasketaan kuuluvaksi myös Karjalan valistajiin.


title: Trifon Vjatkalainen

text: Hän syntyi 1500-luvulla Vienanmeren maisemissa Arkangelin läänin ja nykyisen Mezenin piirin alueella, josta hän jo melko varhain meni Pyskorin luostariin Keski-Venäjälle ja vihkityi munkiksi.


title: Trifon Vjatkalainen

text: Hän käännytti sekä hanteja (ostjakkeja) että manseja (voguleita) kristinuskoon. Vuonna 1580 hän asettui Hlynovin eli sittemmin Vjatkan kaupunkiin (nyk. Kirov) ja alkoi rakentaa sinne luostaria. Myöhemmin erilaisten vaiheiden jälkeen pyhittäjä Trifon Vjatkalainen asettui asumaan Slobodskoin kaupunkiin ja perusti sinnekin luostarin. Hän kuoli vuonna 1612 Hlynovin luostariin.


title: Trifon Vjatkalainen

text: Ortodoksinen kirkko muistelee pyhittäjä Trifon Vjatkalaista vuosittain lokakuun 8. päivänä sekä Suomessa myös Karjalan valistajien päivän yhteydessä lokakuun viimeisen päivän ja marraskuun 6. päivän välisenä lauantaina.


title: Matti Kyllönen

text: Matti Kalevi Kyllönen (s. 6. helmikuuta 1949 Savitaipale) on suomalainen urheilutoimittaja ja -selostaja. Hän on selostanut muun muassa Formula 1-, DTM- ja CART -sarjojen kilpailuja.


title: Matti Kyllönen

text: Kyllönen opiskeli Helsingin Raamattukoulussa, josta valmistumisen jälkeen toimi Kerimäen seurakunnan nuoriso-ohjaajana 1960-luvun loppupuolella.


title: Matti Kyllönen

text: 1970-luvun alussa luutnantti Kyllönen työskenteli Pääesikunnan tiedotusosastolla vastuualueenaan yhteydenpito julkiseen sanaan.


title: Matti Kyllönen

text: Pääesikunnan jälkeen työura kulki Lee Cooper -farkkufirman kautta Suomen Latuun, josta jälleen pääesikuntaan ja lopulta vuonna 1979 CreaVideon toimitusjohtajaksi. Tuolloin CreaVideo toimi pääasiassa videolaitteiden myyjänä ja vuokraajana. Yle ja MTV eivät vielä tuolloin juurikaan ulkoistaneet toimintojaan. Tätä nykyä Kyllönen asuu Vantaalla.


title: Matti Kyllönen

text: Urheiluselostajana Kyllönen debytoi jo 1976 Salpausselän kisoissa, jonka jälkeen tulikin selostuksiin pidempi tauko. Vuonna 1985 Kyllönen selosti ensimmäisen formulakisansa, legendaarisen Monacon GP:n, tuolloin TV2:lle jossa kilpailu nähtiin koostelähetyksenä. Ennen tätä hän oli kuitenkin tehnyt F1-aiheisia ohjelmia muun muassa HTV:lle. Kaudella 1985 Kyllönen selosti myös muun muassa Belgian GP:n. Kyllönen selosti myös rallia 80-luvulla. Rallikisoja Kyllönen selosti Ylen ja Kolmostelevision puolella kausilla 1980-1989. Kauden 1989 Jyväskylän Suurajot jäivät viimeiseksi Ylen puolen lähetykseksi yhdessä Seppo Kaupin kanssa. Kyllönen selosti myös Ylen kanavilla kausina 1985-1988 Road Racingin MM-kilpailuja.


title: Matti Kyllönen

text: Vuosina 1987–1992 silloinen Kolmoskanava esitti vuorotellen Yleisradion kanssa F1-kisoja selostajana Kyllönen ja kommentaattorina toimi usein Keijo ”Keke” Rosberg. Parivaljakko selosti kilpailuja myös YLE:lle kausilla 1987–1988 Kyllösen aiemman vakiokommentaattori Juha Varjosaaren siirryttyä sivuun F1:n puolelta. YLE teki formulalähetyksien suhteen tiivistä yhteistyötä Kolmostelevision ja Crea-yhtiöiden kanssa. Yle aallokoi urheilua Kolmoselle mitä ei ohjelma-ajan puitteissa voitu esittää ja lisäksi koska Keke Rosberg oli lopettanut uransa niin mielenkiinto lähettää F1:iä oli hiipunut. Kolmostelevisiolle liike takasi korkeita katsojalukuja ja uutta mielenkiintoa lajiin. Kyllöselle liike avasi myös tien kansakunnan sydämiin. Noina vuosina Kyllönen selosi myös Englannin F3-sarjaa, F3000-sarjaa ja Indycar-kisoja. Kaudesta 1989 lähtien Kyllösestä yhdessä Keijo Rosbergin kanssa tuli vakituinen Kolmostelevision F1-selostaja. Kausilla 1987-1992 silloisen Kolmostelevision F1-lähetyksistä Kyllöseltä jäi vain pari kilpailua selostamatta. Näissä korvaajana oli Erkki Vanhanen.


title: Matti Kyllönen

text: Vuodesta 1994 lähtien MTV3 on televisioinut lähes kaikki F1-kisat aika-ajoineen suorina lähetyksinä. Kyllönen jatkoi selostuksiaan MTV3:lla vuoteen 2000 saakka aisaparinaan Erkki Mustakari. Vuoden 2000 jälkeen Kyllönen poistui F1-selostajan tehtävistä MTV3:lta, kun F1-tuotanto siirtyi pois CreaVideolta. Formula 1 -kaudet 2001 ja 2002 Kyllönen selosti kisoja Canal Digitalin kautta lähetetetyillä monikanavalähetyksillä. Vuoden 2002 Indianapolisin kilpailussa Kyllösen parina selostamossa oli Mika Häkkinen .


title: Matti Kyllönen

text: Kyllösen intohimoiset Formula 1 -selostukset, suomalaisten menestyksen ohella, ovat yksi suurimmista syistä lajin suureen suosioon Suomessa.


title: Matti Kyllönen

text: Vuosina 2005-2006 Kyllönen selosti DTM-kisoja Canal+-maksukanavalla yhdessä entisen F1-kuljettajan J. J. Lehdon kanssa. Vuonna 2006 Kyllönen toimi "Autot"-elokuvan kilpa-ajoselostaja Matti ”Vauhti” Kallosen ääninäyttelijänä.


title: Matti Kyllönen

text: Vuonna 2007 Kyllönen palasi selostamaan Formula ykkösiä MTV3:lle jälkilähetyksinä yhdessä 1990-luvun ajan hänen kanssaan formuloita selostaneen Erkki Mustakarin kanssa. Kyllönen on sittemmin vuodesta 2010 lähtien ollut selostamassa muun muassa F1 Powerboat- ja DTM-kilpailuja URHOtv:llä.


title: Anitan parempi polkka

text: Anitan parempi polkka on Anita Hirvosen kokoelma-albumi, joka julkaistiin vuonna 1982.